text:
American mungdan e shanu nga ai Jinghpaw wunpawng ramma ni Kanu mungdan Madu buga de nhtang wa nna hpaji jaw pawn ba lakawn la ai lamang,
Ndai lamang gaw shawng nnan lang na USA dakkasu jawng ma, ram ma ni kaw na Kanu mung dan Kachinland de sadu kawan ai lam re .
Ndai zawn byin tai wa lu ai gaw Florida Jackson Ville Jinghpaw Wun pawng Hka lup Naw ku hpung ( JKBC ) a shkut shaja Karum shing tau madi shadaw ai lam a majaw byin tai wa lu ai lam rai nga ai.JKBC a Kachin Partnership program hta
(A) Mai gan mung dan nga kaba wa ai JWP ram ma ni hte Kanu mung dan Kachinland e nga ai ni shada tsaw ra hku hkau let lam shagu hta Mung kan madang dep ai hku nna shakut shaja kalu kaba sa wa na lam,
(B) Maigan Mungdan Nga kaba wa ai JINGHpaw Wunpawng ram ma ni Madu mungdan,buga hpe n malap ai sha grau chye na wa na lam,
(C) Amyu Htung hking ,Sut masa,mung masa,Karai Makam masham masa lam amyu myu a matu yaw shada ai lam chye lu ai.
------------------------------------------------------------------------------
Buga de wa ap nawng ai Dak kasu jawng ma ni hte hkrum shaga ai lam:
------------------------------------------------------------------------------
Ya na zawn nan hte hpaji shakut nga ai ram ma ni buga de wa ap nawng ai shiga na lu majaw ( JKBC hte USA mungdan e shanu nga ai ) an hte Jinghpaw wunpawng myu sha ni yawng a malai ngai hku nna grai arawng la, shakawn shagrau sai law.shawng nnan lang na galaw sa wa ai lam re majaw yawng a matu kasi la mai lam mung rai sai,
shachyen ai lam:
Sha ga mying,Asak, Dai daw buga ,Ya shanu nga ai mung dan hte hpaji hkaja nga ai lam chye ju hte tsun dan rit.
Jawng Ma :
Shaga mying gaw Jap Ja Ngai Awng ,asak gaw 19 ning ,20 ning de shang wa sai,Dai daw buga gaw Myitkyina Shatapru,Ya du nga ai gaw USA mung dan Florida re.Hpaji hkaja nga ai gaw Yale University ,Major : Political Science and Judaic Stuies ,Kaw e Mung masa hpaji hpe sharin nga ai 4 ning rai sai.
Jap Bura Lu gaw nye kanau re,University of Florida Kaw e Telecommunication hpaji sharin nga ai 2 ning rai sai.
Media:
Kanu mungdan e kade ram na hkra wa nga nna,gara shara kaw ap nawng mugun ai lam,Mahkrum madup ,Hkam la,yinla,mumada ai lam ni tsun dan rit.
Jawng ma:
Kanu mungdan e 2013 ning laimat wa sai shata 2 ram Kanu mung dan de sadu ap nawng sai hku re.Shara, location gaw KTC Nawng nang Chyum Dak kasu kaw rai nna,Myitkyina Kachin Baptist Association: youth committee ni hte hkrum zup ai lam mung nga sai.
Mahkrum madup
- jawng ma 200 daram hpe sharin wa ai
- MSE (Masters of Divinity, Special English). A hte B class lahkawng yan hpe English Communication Skills sharin ai. Special English ngu ai gaw MDiv first year nlung shi yang English loi mi naw gram ra ai nga ai ga re. A class kaw jawng ma 40 daram, B class kaw jawng ma 40 daram nga ai. class gaw bat mi hta 1 lang 2 hours 40 minutes sharin ai.
- BSE (Bachelor of Theology, Special English). English Communication Skills sharin wa ai. Jawng ma 40 daram nga ai. class hours/frequency same as MSE.
- BTh 3rd year (Bachelor of Theology 3rd year). A hte B class lahkawng yan hpe Academic Writing sharin ai. A class kaw jawng ma 26, B class kaw jawng ma 26 nga ai. bat mi hta 1 lang, 2 hours sharin ai.
- BATS (Bachelor of Arts in Theological Studies). English Communication Skills sharin wa sai. jawng ma 12 nga ai. batmi hta 1 lang, 2 hours sharin ai.
Hkam la ai lam:
WP sha langai hku na gaw tinang dangdi dangdap ai hku nna tinang tsawra ai dik ai amyu hpe garum madi shadaw na lit anhte yawng kaw nga ai ngu na hkam la da ai. Dai majaw ngai hku na gaw ap nawng na ahkaw ahkang lu ai, tinang gaw tinang na amyu sha ni hpe garum shingtau ai lam kaw tsap lu ai majaw grai ma kabu ai, Karai a chye ju hpe mung ndang tsun hkra shakawn nngai. Ngai na lit hpe maga mi hku na shadik shatup ai lam re ngu na hkam la ai.
Mumada ai lam:
Wunpawng myu sha ni hte seng na gaw lam shagu hta grai naw shakut ra ai ngu mu ai. Grau nna hpaji hte seng na, tsawm ra myi naw hpang hkrat taw ai ngu mu ai. Dai hta n-ga hpaji hpe WP ramma ni grai sharawng shara let hkaja taw ai lam hpe nau nmu lu ai hku re. Hpaji gaw manu dan ai nga ai chye ai. Raitim tatut gaw manu shadan let hkaja tam ai lam nnga ai daram re ngu mu ai.
Yinla ai lam;
Dai majaw ngai hku na gaw hpaji hpe madung da let WP amyu sha ni a rawt jat galu gaba lam kaw ngai dangdi dangdap ai hku nna shanglawm ra ai ngu yin la da ai.
Hkamsha ai lam:
Ngai gaw asak grai naw kaji ai 7 ning ram kaw na maigan de buhtawt nna USA ga nga kaba wa ai re.ya na zawn tinang mungdan buga de bai nhtang wa yu yang ,nye a myu ,nye a mung dan Hpe ngai grai pawn ba la ra sai,Myu tsaw mung mung tsaw myit ni grau rawt jat wa ai zawn hkam sha ai.An hte maigan nga ai ni majoi hkum lagawn nga sa nmai sai,Mungdan shagu na ramma ni hpaji shakut nna buga de lawan wa ap nawng daw jau ra sai.An hte hpe, Karai kasang gaw ning shawng share hku nna dat dat ai re, yawng hpe hkye la na matu ahkaw ahkang lu ai mung dan hta nmau nga ai sha lawan shakut hka ja la nna tinang Myu hte mungdan a matu ap nawng ra sai ngu hkam sha wa nngai law.


c: text/html

text:
HKYING HKUM (24) AKYU HPYI
2 comments:
- Anonymous said...
-
Malaysia kaw shanu nga ai hpu nau ni sha nrai shara shagu hta chyambra nga ai anhte wunpawng myu sha ni yawng mung akyu hpyi ra ai.shakut ga lu
- September 26, 2012 at 7:54 PM
- Jatawng Naw said...
-
Grai kaj ai ai lam 1 rai nga ai. Akyu hpyi ai lam hta hep lahti rai nga ga. Grau nna hkumhkrang asak hkye na matu malu masha, tsi mawan matu mung jagumhpraw alu mung shakut shanglawm ga law. Bungli kaja nlu ai ramma ni mung WP mungdan de bai nhtang wa nna anhte WP shanglawt majan hte tsinyam bau rem ai lam hta n gun atsam hte mung shanglawm garum lawm ga.
Mungkan pinra shara shagu hta chyambra hkawm nga ai Shapawng Yaw myu sha ni yawng hpe Karai Wa bausin lam woi ya u ga law.
- September 27, 2012 at 9:30 PM

robotstxt: allowed

filter: keep


text:
时间:2018-07-06 11:08:40 来源:德宏团结报
Miwa mung suthpom pati go Miwa mung jakmu tsang ningshong hpung re, dai hte rau Miwa mung mungchying sha hte Miwa mung amyu sha ni a ningshong hpung rai nna, Miwa gumsan mungdan alak nsam rong ai hpong shingra masa mu bungli a woion akri re, Miwa mung ningshong sho muhtam n-gun sharot zinghka lajin a hkum malai tai, Miwa mung ningshong sho kunghpan maka a hkom sa lam a hkum malai tai, Miwa mung lo htam dik ai mungchying sha ni a akyu ara majing a hkum malai tai nga ai. Suthpom pati a tso htum dik ai myit shing-yo hte tso htum dik ai bandung go suthpom masa shabyin shagreng hkrat wa na lam re.
Miwa mung suthpom pati go Ma Hke Si Le Lin masa, Mau Zhe Tung myit jasat, Din Shau Hpyin tara gamung,“Lam masum myit masa mungga”a ahkyak myit jasat, logadat hpaji sharot zinghka myit jasat hte Si Gyin Hpyin a prat ningnan Miwa mung alak nsam rong ai hpong shingra masa myit jasat hpe madu a lam hkom shanan shatai hkrat wa ai re.
Ma Hke Si Le Lin masa go shinggyim masha hpong shingra sharot zinghka wa na lam ni hpe shadan shaleng dan sai hte maren, shi a mi na tara npot go teng man nna, tsam n-gun ram ram ja nga ai.
Suthpom pati masha ni shagreng hkrat wa ai suthpom masa a tso dik ai myit shing-yo go, hpong shingra myit masa hpong shingra mana maka sharot zinghka la lu ai hte madang tso dik ai hku wumja ai npot nhpang hta she shabyin la lu ai. Hpong shingra masa htung a sharot zinghka hte jahkum shatsup hkrat wa na ten labau go grai galu ra nga ai.Ma Hke Si Le Lin masa a mi na tara npot htap hkuk ai lam mo hkom hkrat wa yang, Miwa mung a hpong shingra masa mu bungli go jahtum e ongdang lu na ra ai.


text:
时间:2017-12-08 09:09:08 来源:德宏团结报
Ndai go jep shadut hpung ni Nshon hpaji atsang tso lapran tsang jong ko sa jep hkom nga ma ai re.
Shata 12 pro 3 ya shani ko nna pro 4 ya shani du, sharin shapan rung amyu sharin shapan dap dap up Maulihti. Mansue mungdan sharin shapan rung, mungdan amyu gonhkang rapdo ni hpe wunhpom jep shadut yu gawan hpung woi zahpo la nna shong hpang rai sungchyung ai hte Nshon, Shuili, Mangshi re hkan, mungdo ting《Amyu sharin shapan jat lawan rotjat mu lam hte seng ai dodan》rung laika hpe galo shatup sa wa ai lam, amyu sharin shapan jat lawan rotjat sat lawat muhtam lam re hpe wa hkan jep shadut yu gawan hkom ma ai.
Mungdo gaba sharin shapan rung rung up tau Jau De Rung, mungdo pati rapdo dinggrin salang, mungdo up tau Yen Wui Go re ni hkan jep dup shingnan lom hkom ma ai.
Jep dup hkom ai laman, jep dup hpung ni go shong hpang rai Nshon ginwang amyu jong gaji, Janghkong hkumtsup lapran tsang jong, ginwang hpaji atsang tso lapran tsang jong hte Shuili myu nambat 3 ma gaji jong, Yinzin lapran tsang jong, myu amyu nambat 4 lapran tsang jong, Nongtau gat mare ma gaji jong, Sakhkung dakasu sara jong re hkan yu gawan hkom nna, ginwang do gat mare, gahtong hkan na nlo amyu nga zing ai shara na npot nhpang sharin shapan hte jong lung shong na sharin shapan sat lawat hpe madung rai sa jep shadut hkom ma ai.


text:
时间:2018-05-24 16:48:32 来源:德宏团结报
Masha lo malong go myiman amyin ahkye re hpe hkam gaja ai shatang langai shatai nga ai, dai rai yang ndai zon re myit lu lam go jo hkra nrai nga ai, shi go machyi kumla amyu amyu mung chye re, ga shadon lawu de na machyi ana ni:
Sai tso ana. Sai tso ana go gaungui nna byin wa ai machyi bo mi rai nga hta n-ga, nnan do hta machyi kumla nau n danleng nga ai, machyi na-du wa ai shaloi she salum hpe jahten shaza hkra wa chye nga ai, dai majo sai tso ana hpe go“Nsen n pru ai masha sat sanat”ngu ai amying lu sai. Sai tso wa nna salum hpe wang gaba wa shangun, salum shan htat wa, shamu n-gun ja jat wa re majo, salum na pru ai sai lo wa rai, bo na sailam wang jat, sai hpring rong rai nna, machyi masha ni a myiman ahkye rai chye ai. Ndai ten hta machyi masha ni bo machyi, myi-man gahtet kang, na wu, myi ka gabrim, masin gahprap, yup npyo re amyu myu kumla byin chye wa ai.
Sinwop ana. Sinwop ana lu ai masha ni go myi-man hkye, ntsa lam hku yu yang go “Man sumwum pu zon hkye tsom”nga ai. Rai yang machyi masha go n-gup n mu, n-gun n rong, shani shingtung lai jang gahtet wa, shana go salat pru, jahkru shing nrai asai jahkru shapro rai nga ai.
Salum ana. Ana ndai lu ai ni go salum gyip-gyeng wa nna, asai nhtang shang na matu pat hkra ya, sinwop ko sai gating rong wa rai, man amang rai wa re hta n-ga, salum gahprap, sa lot lot, nsa sa yak, jahkru shing nrai sai jahkru shapro rai chye ai.
Sai pru. Ndai go machyi masha hkum ting na sailam gaji wang gaba wa, sailam hpa wa rai nna, nnan do e go myi man ting sai hpring rong, myi-man hkye rai nga ai.
Lahta de tsun lai wa ai ana ni ko nna machyim lu ai go, masha langai a hkum hkrang gaja n gaja go, ntsa lam hku nna sha nmai yu ai, tsi mawan hpaji mung loi chye ra ai, sha nrai yang machyi ana hpe tsi tsi aten shalai kau chye ai.


text:
时间:2018-09-17 17:11:42 来源:德宏团结报
(Shata 9 htoi 12 ya na do)
Magam ajang hkrau tu da
Gumgun ahpun ne nyep
Mahkan sainu hto e let la
Sainu shan hto e kyet ningda ngu sai
E ya
Pahkap gumgun gumhpai mahkui e
Wa hkrung wundo let hkum nyem
Wa mai wa sa kyet hkum krem
Pahkap gumgun hkring yu wun htang
Mayat maya lun
Gumja gumhpra ya gun
Ningnam shayi manu hkinchyi
Hkinnum machyi ji
Ningsan htutsong hkri na lun
Hkinnum mada htep
Taumung raudung gayep na ya lun
Manu hkinchyi gagu lung ninghkrun lung
Gamoi dung tingnyang dung na ya gun
Gumgun hkring yu wun htang
Hto
Gumgun ahpun sa lung
Magam ajang mon ai ko sa dung ngin
Wa jot ahpang let sa la
Wa ya matan ahpang kyet hto ai ningda let
Sharung gumsi aja kyet hto ai sa la
Shakau hpaga kyet hto wa ningda lu
Hkinchyi mado en rot
Kumbang jahpan htot din nai
Gumgun ahpun wa lung lu
Magam ajang wa dung lu
Sharung wa jot ahpang ngut dai hto ai wa la
Shakau wa ya matan hpang kyet ai
Hto e ye wa ningda
Sharung wa hkrung lahkan hkut
Shakau wa jot ahpang ngut wa ningda
Sharung gumsi aja ngut
Shakau gumno hpaga kyet hto ai ye wa ningda
sit e...
Ahkrung dumsa ngut sai lawu de Lahkan jo
Wo
Ahkop Gumgun Ahpro Zaibron Nong e
Wunbu wa kong e
Pahkap Gumgun
Pahkap wa hkrung wundo let hkum nyem
ngu ai
Gumhpai wa mai wa sa kyet
Hkum krem ngu ai
Pahkap wa hkrung wundo let n nyem ai
Gumgun hkring yu wun htang
Myiwan zadung lun
Na san zahkong
Sam zet sam tsang
N jin majan
N kung lahkun n su ai lun
Ningnam shayi manu hkinchyi
Mayat maya lahkum ring
Gumja gumhpra tingnyang chying na lun
Shayi shingwoi sumro
Shadang ninggang sumbo na lun nin
Hkring yu wun htang
Hkringdat din htang rai
Gumgun ahpun lung shanang
Magam ajang dung magang ngin
Pahkap wa jo mano
Wa jo ahpang ngut dai la
Gumhpai wa ya jahpro
Wa ya matan ahpang kyet ningda sai
Sharung wa jot ahpang let la
Shakau wa ya matan ahpang kyet ningda sai
Sharung wa hkrung lahkan let la ngu ai
Reng
Gumgun Ahpun sa lung
Magam ajang dung ngin sa ningda sai
Ya go
Lali hkringwa e
Sharung wa jot ahpang hpa mazing
Gumhpai hpun lung ngin
Sharung wa jot hpang let la
Shakau wa ya matan hpang kyet ningda sai
Sharung gumsi aja let la
Shakau gumno hpaga kyet ningda nga sai.
(Bai matut hti ga)


text:
Yesu Hkrung Rawt ai Lam hte Seng nna Jahpyak ai Lam ni
N kam ai masha ni Yesu a hkrung rawt ai lam
hte seng nna amyu myu tsun jahpyak ma ai. Yesu hpe wudang hta jen ai rai tim n si ai sha
lup kau hkrup ma ai. 'Kya kahpap malap (Swoon) mat hpe si ai shadu kau nna lup kau hkrup ai she re. Masum ya ngu na hta lup
sung hku kaw nna bai amya pru wa ai she re' da.
Nkau mi bai rai jang, Yesu si mat ai hpang
shi hpe ladu lai myit dun ai sape ni hte shi a hpang hkan ai ni Yesu hpe shingran (Hallucination) hku nna mu ma ai hpe 'Shi
hkrung rawt sai' nga nna kajai shi shamawng ai she re nga ai. Nkau mi bai rai jang, Mari hku nna Yesu a lup de sa kawan ai
shaloi, sun sin wa hpe Yesu shadu nna atsawm bai njep yu ai sha, Yesu hkrung rawt sai nga nna ma katu dumbre mat wa ai she
re nga ai. Bai nkau mi bai rai jang, hkrit kahpra nga ai Mari hte kaga sape ni gaw Yesu a moi mang kawan na nga sa wa ai shaloi
nau hkrit ai majaw, Yesu a lup sung hku madung nre ai moi mang nrawng ai kaga lup hpe sa yu hkrup nna, 'Shi hkrung rawt sai'
nga nna kajai hpang dat ma ai she re nga ai. Nkau mi bai tsun ai gaw, sape ni Yesu a moi mang lagu shaw la nhtawm, Yesu hkrung
rawt sai nga nna shiga masu shapoi shabra ai she re bai nga ma ai. Ndai zawn jahpyak ai lam ni jaw na kun? sawn yu ga;
Amyu myu zingri katut, garep e nri hte galun
waw katut, sai htaw nna malap mat wa ai masha langai mi hpe, mang mawn hkayawp ai pawng 75 daram re ai sumpan hte ahkang hkayawp
tawn ai ngu ga. Dai masha wa shi hkrai lup kata kaw na amya pru wa lu na kun? Lup sung hku hpe pat tawn ai nlaw htum ton 1.5
daram li nak ai nlung pa hpe lu galau na kun? Nmai byin na re. Myit dun la nna marit dik ai majaw shingran mu ai hpe sha hkrung
rawt ai ngu nna tsun ai rai yang, Pawlu zawn shawng daw de Yesu hkrung rawt ai ngu ai hpe kachyi mung nkam ai sha n ga pyi
nkam madat ai masha ni, hpang daw de Yesu hkrung rawt ai lam si n tsang sakse hkam wa ai gaw hpa majaw rai ta? Lup sung hku
shut ai nga yang, Yesu hkrung rawt sai ngu ai shiga hpe kachyi mung nkam madat ai Yuda masha ni hku nna Yesu a lup madung
hpe madi madun chyalu re. Ndai lam lama she teng ai rai yang, Roma asuya ni hte Yuda ningbaw ningla ni hpa majaw sape ni hpe
bai nje yang ma ai rai ta? Lagu ai she teng yang gaw nje yang gaw nnga na re. Sape ni moi mang lagu na hkum tsun, Yesu si
ai hte shagri brep nna, galang htim ai shaloi na uhkai hkalung ni zawn zumbru zumbra hprawng lam she n katut rai mat wa sai
aten she re. Yesu si mat ai aten hta shi a sape ni gaw, myit mada lam htum mat sai
ngu nna bra ayai mat sai re, tinang chye ai hku abram hkawm mat wa sai. Masum ning jan Yesu a hpang hkan ai hpe sum kaba
hku nna she hkam la mat sai ni rai nga ma ai.
Rai tim, Yesu si ai kaw na bai hkrung rawt wa ai
hpe myi chyaw ta tut mu chye wa ai shani kaw nna gaw, Yesu a lam nhkrit ntsang ndut ndang sakse hkam wa ma sai. Mau hpa hkrung
rawt ai atsam hte myit mada lam nnan hta asak hkrung ma sai. Hkrung rawt ai lam a atsam gaw kade mau hpa wa rai nga a ta?
Lahta na jahpyak ai lam ni she teng yang, shanhte ndai zawn asak hkrung na ma ai kun?
Yesu hkrung rawt ai masat nhtoi hta
kalang bai sumru ging ai mungga gaw; NGAI GAW BAI HKRUNG RAWT AI LAM HTE ASAK HKRUNG AI LAM RAI NGA NNGAI;
NGAI HPE KAM SHAM AI WA GAW SI MAT TI MUNG AHKRUNG NGA NA RA AI... nga ai re. Kasa ni sape ni hpe atsam nnan hte woi
awn ai hkrung rawt ai Madu gaw dai ni mung Shi hpe kam sham ai ni hpe lam woi nga ding ngam re.
Ga san: : Si tim hkrung ai ngu ai gaw hpa lachyum rai
ta?


text:
Ngai Shu ni e...ndai “Ga” gaw ga kaba re...Nanhte, Anhte Jinghpaw Wunpawng Amyusha ni a labau hte anhte a nga sat, nga sa, nga pra masa ni hpe gaw chye da ra ai lu e...
Ya, anhte amyu ni gaw, moi gaw Gumchying Gumtsa du nga, ndai 1948 ning, January 10, ndai Jinghpaw Mungdaw garai n lu shi yang, aw ra daw maga de gaw...Ngai Shu ni e...Gumchying Gumtsa du ngu nna, bum du du-- Lahtaw du, Maran du, Lahkum du, Lahpai du, Hpunpyen du...du law law hte shi bum hte shi, shi ginra hte, shi buga hte nga lai wa saga ai.
Ya, dai hku tinang buga, tinang ginra, tinang up ai shara, du ni shara lamuga hta e tinang buga tinang up ai shara kaw nga ai mungshawa ni gaw tinang du ni hpe gun jaw gun ya, magam bungli mung shachyen shaja ya, yi wa galaw ya, yi galaw ya, dum n''ta shachyaw ya, dum n''ta galaw ya, shan gap lu yang mung shan magyi sa..rai nna, tinang a du, tinang a ningbaw ningla ni hpe tsawra lai wa sai.
Ndai Gumchying Gumtsa prat e n dai hku rai nna, langai hte langai mung shada garum shingtau, aw ra du, ndai du, kasha num jaw num ya, Mayu-Dama, kahpu kanau makyit mahkai, majan gasat yang mung gasat, tinang n dang yang e makau bum du ni hpe garum saw re nna, e ndai hku nga lai wa saga ai.
Ya, 1948 ning ndai daw de gaw bai Jinghpaw Mungdaw ngu nna Gumchying Gumtsa du hku n rai sa...e..Gumchying Gumtsa hku n re...1948 daw ndai daw de gaw Jinghpaw Mungdaw ngu shamying la, January 10 ya kaw shamying la ngut ai hpang gaw, Jinghpaw Mungdaw ngu ai hku bai dai daw nna dai hku bai sa wa...ndai gaw Inglik ni up ngut ai hpang e Amyen ni hte she rau...Awng San wa woi awn ai kaw e shang nna anhte a du salang ni, mung du salang ni gaw dai hte rau shanglawt la ga nga nna, myit hkrum nna la wa re ai hpang gaw...
1962, March praw 2 kaw gaw bai, Taw-Lan-Ye-Asuya, Ing-Tsawk-Asuya nga ai ni bai lung wa nna, ndai kaw e gumchya hkat, shada n ra, n htuk n ra rai nna gaw...e manu mana yak re ai hpang gaw, Shanglawt ni mung 1961 kaw e rawtmalan hpang mat wa...shada n hkrum n ra rai nna, Myenmung kaw jawm hpawm, jawm nga shada rap ra ai lam n nga...dip lu dip sha n htuk ai majaw dai hku rai nna 1961 kaw nna Shanglawt rawtmalan bai hpang...Shanglawt ni mung Gumchying Gumtsa bai dawm rai nna, Gumchying Gumtsa gaw n nga mat sa. Ya dai lamuga ginra shara shagu bum du ni up wa ai, bum du ni nga wa ai shara ni gaw naw nga ai. Ngai Shu ni e...ndai labau gaw chye da ra ai lu e...
Rai nna, ndai hku up wa re nna, Shanglawt mung, ndai Myenmung asuya mung ndai hku na nga wa...anhte myusha ni gaw maga mi de gaw Shanglawt hpe e garum shingtau, anhte myusha ni lawt lu lam lu na matu garum shingtau...tinang n kam tim, hpyenla la shakut, n kam tim rim la hkum yang gaw hpyenla la, shawng de sa, laknak lang gasat shakut lai wa saga ai. Raitim, anhte hkrak re nna mungdaw mungdan ngu nna uphkang lu ai ahkaw ahkang gaw ya du hkra grai n lu shi ai.
1994 ning bai du, rai yang gaw mi 1980 ning hte 1990 ning, 1994 ning hpe jahkrup la nna, ndai simsa lam tam ai nga nna, ya gaw Shanglawt ni mung e...simsa lam la rai nna, ya gaw, mi kalang mi Awmdawm lu hkra, shanglawt lu hkra, anhte a ahkaw ahkang lu hkra, anhte a mungdaw mungdan lu hkra nga nna shakut tim ya gaw...bai simsa lam la sai majaw, gasat gala n nga..rai nna, anhte ahkaw ahkang, mi myit da ai mung n lu rai nna, ya gaw Hpat Wat kaw sha rai nga ga ai lu e...Shu ni dai myit dum da ra ai lu!
Anhte ya gaw gara hku rai na ngu ai n chye...ya, masha ni tsun jahta nga ma ai gaw, le Yangon de National Convention nga kun? Amyu-ta-nye-la-hkan nga ai kun? galaw ma ai da! Ndai gaw anhte a matu kaja wa lu ai ahkaw ahkang tsun la mai mi re, n mai mi re n chye. Raitim Ngai Shu ni e, ndai hpe gaw chye da ra ai lu e.
Lai wa sai aten e anhte a aten ngu nna nga lai wa sai zawn, anhte a ahkaw ahkang, anhte a mungdaw mungdan hpe anhte lu uphkang hkra gaw Ngai Shu ni, nanhte bai lit la nna ya n byin tim htawm hpang de byin wa hkra, ya nanhte Ngai Shu ni shakut shaja ra ai lu...nanhte ya na asak ram ai ramma shayi shadang sha ni, asak naw ram ai ni shakut ra ai lu...Ji Dwi a numhtet ga gaw matsing da mu lu...
Rai yang ya, e ya simsa lam la ai hpang gaw mungshawa ni gaw shanglawt lu ai mi re, n lu ai mi re mung n chye, ahkaw ahkang lu ai mi re, n lu ai mi re gaw n chye, Shanglawt du ni mung mungdan lu sai zawn, lai wa sai ten hta ndai mungshawa ni n lawm ai shanhte hkrai rawt malan hpang ai zawn, ya, manu mana Wa Hpan gun jaw, N''gu gun jaw, Jum gun jaw, Laika shalai ya rai nna sat kau hkrum...nhten nna Myen e zingri zingrat hkrum ai ni mung law law anhte amyu ni grai si sai...shanglawt rawt malan a majaw....
Rai tim ya gaw lu ai mi re, n lu ai mi re, Shanglawt du du salang lang nga ni gaw mawdaw ayi ala, dum n''ta jahkrik rai, myu de htingra, htinghput htingra hte ngwi ngwi pyaw pyaw nga, n pu de na kaji ai hpyenma ni hte zazen du ni, mungshawa ni gaw jam jau rai nna kin nga ma ai da.
Ji Dwi mung ndan re ai gaw grai n kam yu ai. Moi Ji Dwi ni mung grai shakut lai wa sai raitim, myit dik ai hkrak re hpa ma n lu...Ji Dwi ni grai shakut tim tang n du nga. Ya Ngai Shu ni, nanhte asak aprat ram ai ni matut nna, myit nna shakut sa wa ra ai lu.
Rai nna, anhte a labau hka n kap hkra, anhte a mungdaw mungdan, anhte a ahkaw ahkang, anhte a amyu ni nga pyaw hkra, anhte amyu ni lu sut, lu su hkra, anhte amyu ni a gam maka anhte lu hparan hkra, nanhte Ngai Shu, Ngai Sha ni gaw tengman ai tara rap ra ai hku, ndai lam byin tai hkra nanhte atsam dat, baw nu shaw, hpaji shakut rai nna, atsam dat nna, dai ni wa mi n byin tim, nanhte a prat, htawm hpang prat hta e byin hkra, ndai hpe gaw nanhte Ngai Shu ni, asak aprat ram ai ramma shayi shadang sha ni nanhte yawng....ndai hpe dum nga nna shakut shaja mu ngu, Ji Dwi ndai "Ga" htet dat mayu ai lu oi...


text:
Jung 4, 2014 ya shani hta lahta Sam Mung KIA Masat (4) Dap Ba npu Dap Dung (36) ginra Hpai kawng, Hka Lum, Mung Gu de na Bang Sai de yu wa ai Myen tai hpyen hpung Hk-M-Y-(323, 507), Tat-M-(88) na pawng hpawn hpyen hpung n-gun (400) grupyin hpe tinang KIA Dap Dung (36) na MHH Kung (5) na hpyen hpung ni Bawm (2) lang hkap dem bun dat ai kaw nna lahkawng maga laja lana gasat poi byin ai lam shiga na chye lu ai.
Myen tai hpyen maga na si mang (10) taw nga sai lam hpe dai shara gasat poi shang ai KIA hpyenla ni kawn na chye lu ai, hkala ai lam ram ram law ai rai nna hkala hkrum ai Myen tai hpyenla ni hpe Bang Sai tsi rung hte Muse tsi rung ni de htaw sa da sai lam shiga na chye lu ai.
KIA DAP DUNG (2) GINRA KAW MYEN HTE KIA GASAT POI BYIN
Jun 4, 2014 ya shani 3:30pm ten ram hta lahta Sam Mung KIA Masat (4) Dap Ba npu Dap Dung (2) ginra Ta Mu Nye hte Maw Han lapran Man Jum Hkyet kaw mying nchye shi ai Myen tai hpyen dap hpyen hpung the tinang KIA hpyen hpung ni gasat poi byin ai lam shiga na chye lu ai. Gasat poi hta lahkawng maga na si hkala shiga tup hkrak nchye lu shi ai.


text:
Radio Veritas Asia Buick St., Fairview Park, Queszon City, Metro Manila. 1106 Philippines | + 632 9390011-15 | +6329390011-15
Hkai ga rem ga lamang, Aug 15, 2018
Tsawra hkungga ai shiga madat Nu Wa hpu nau ni, daini na hkairem lamang hta English hku gaw “Jasmine” myen myu sha ga hku gaw "Sabye Pan" ngu shamying ai "Kadawn Pan" hpe gara hku hkai ra ai, kaning re lamu ga hpe ra sharawng ai kun? gade ram kyu rawng ai rai kun? madat hka ja yu ga.
Nu Wa ni, sama hawm ai nam pan, n’sam tsawm ai nam pan hpe n’ra ai masha, n’dai mung kan hta nga na n’re ngu shadu ai. Mungkan mungdan shagu ngu na ram hta, marai langai ngai hpe shakawn shagrau ai, awng padang poi ni hta, n’dai kadawn pan hpe chywi n’na mi rai rai, shing n’rai, shabawn nna mi rai rai , shakawn shagrau jaw chye nga ga ai re. Bai nna, Nawku jawng shagu ngu na ram hta, dum n’ta nawku tawn hkan mung kadawn pan hpe chywi hkawan la nna, tawn shatsawm ai hpe mung mu lu nga ga ai. Anhte Myanmar mungdan na hpu nau Buk-da ni nga jang shanhte a ze-ti ngu ai gaw ngu n’tsa hkan hpring chyat hkra ap jaw nga ma ai re. Ndai kadawn pan hpe madung hkai ai mungdan gaw anhte Myanmar mungdan hte, Asia dan a, dingda maga grau hkai ai hpe mu mada lu nga ai re.
Hpa majaw nga jang n’dai kadawn pan gaw, sama hawm ai sha n’ga, n’sam mung grai tsawm ai majaw rai nga ai. shi a n’sam gaw hpraw tu nna, htap hte htap lam hte lam rai grai nan ra sharawng na zawn rai hkra tsawm ai majaw rai nga ai. Anhte Myanmar mungdan a kanu Awng San Su Kyi hpe yu dat ai shaloi, ten shagu ngu na ram hta, n’dai kadawn pan shing n’rai, num ri pan hpe kai tawn da ai hpe mu lu nga ga ai re. Myen myu sha ni a ga malai hta, “ nampan yawng hta, hawm htum nampan, kadawn pan” nga nna pi tsun shaga nga ma ai lam chye lu nga ai. kadawn pan a sama gaw manam pyaw ai sha n’ga, myit hpe pi a’san sha nga hkra shapyaw ya lu ai a’tsam nga ai nga nna mung tsun nga ma ai.
Bai nna, kadung pu zawn, hkyen bum zawn hpraw nna, yu mada chyai na zawn sha rai nga ai. Shara ra de hkawm sa ai shaloi, Ndai kadawn pan hpe mawdaw ni lai sa lai wa shara ni hkan, mare buga kahtawng shagu na gat hkan, mawdaw ni hkring sa ai shara hkan, dik shale lam maw hkan hkawm nna, mung dut nga ma ai hpe mu lu nga ai. Dai ram du hkra kadawn pan hpe manu shadan nga ai rai nga ai. Ndai ram tsawm ai, manam hawm ai kadawn pan hpe anhte a dum n’ta wang grup grup, yin yin hkan hkai yu ga, shing n’rai kan bau bungli magam langai hku mung hkai hpang wa yu saga. Reng gaw gara hku shawng hkai hpang na rai kun?
Nu Wa hpu nau ni, n’dai kadawn pan hpe gaw n’li dum hpe hkai ai n’rai nga ai. kadawn pan hpe ladat lahkawng hte mai hkai nga ai. no. 1 ngu na ladat hta, hpun lakung hpe atsawm sha daw la n’htawm me, greng ai kadawn pan hpun hta matut nna, bawng la ai ladat hte hkai ai hpan rai nga ai. No.2 ngu na hta gaw, kadawn pan hpun n’dung loi greng ai hpe daw la nna, kalang ta ga kata de n’hkun loi htu nna , namhpun the htu da ai ga hpe, hkrak di gayau nna hkai yang mung mai nga ai. Dai ladat lahkawng hte hkai jang mai byin sai rai nga ai. Dai majaw, n’dai kadawn pan hpe hkai ai shaloi mung Num ri pan hpe hkai ai zawn sha , grai lakawn la ra ai.
Reng gaw n’dai kadawn pan hpe hkai ai shaloi lang ra ai nam hpun ni gaw hpa ni rai kun? kadawn pan hpun ra sharawng dik nam hpun gaw, lamu ga loi nya nya re ai , rai nga ai. Bai, Nga hkyi, shingra nam hpun, hpunni hkraw nna, manyi mat ai lamu gasau ni rai nga ai. magyep kap ai lamu ga hpe nau n’ra ai hpe mu mada lu ai. Myanmar mungdan a Ayeyarwaddy ginwang hte Thanintaryi ginwang ni hkan gaw shingra tara gahtet ai rai tim, U hkyi hte numhkaw hpe kadawn pan hpun pawt hkan bang ya rai hkai ai hpe mu lu nga ai. Ginhtawng , lanam, n’shung n’nga, mai hkai ai re majaw anhte a wunpawng buga shara shagu hkan mung mai hkai nga ai re. kadawn pan myu hpan law law nga ai nga nna mung tsun da nga ai. Law malawng anhte Myanmar mungdan hta gaw, pu lap law ai kadawn pan hpe pulap ran ran re ai kadawn pan hpe sha law wa hkai ai hpe mu lu nga ai. Pulap law ai kadawn pan hpan gaw, Lanam n’nan shang wa ai ten hta grai pu tsawm lawan ai hpe mu lu nga ai. Sama mung grai hawm ai sha n’ga, pu mung grai kaba ai rai nga ai.
Ndai kadawn pan hpun hpe hkai ngut ai ten kaw nna, shata lahkawng jan, masum ram rai jang pu pu sai rai nga ai. kadawn pan hpun langai mi hta, nampan pu latsa hkawng tsa kaw nna, manga tsa ram du hkra pu ai hpe mu lu nga ai. Dai zawn kadawn pan pu nga ai shara hku lai wa sai hte gaw, dai shara kaw sha hkring sa la na zawn nga hkam sha ai rai nga ai.
Nu Wa hpu nau ni, n’dai kadawn pan gaw ginra shara n’lata ai sha n’ga, nang ,ngai anhte yawng ra sharawng ai nampan re majaw, kadawn pan hpe hkai ai gaw grai kaja ai ngu, mu mada n’ngai re. Bai , shaning tup mung shi a’ten hte shi pu ya taw nga ai re. Gat wang hta manu lu ai nampan mung rai nga ai. Du hkawm ga ai buga ginra, shara shagu na u’hpung u’ hpawng shagu ngu na ram hta mung n’dai kadawn pan hpe hkai nna, kan bau magam galaw ma ai hpe mu mada lu n’ngai re. Machye machyang hpaji, galaw shapraw ai ladat hpaji chye ai mungdan ni gaw, n’dai kadawn pan hpe myen myu sha ga hku “ Yee Mwi” ngu ai hawm ai sama n’tsin ni hpe gun rai shatai nna, htuk shapraw jai lang nga ma ai. Dai majaw, hkai na lamu ga mai byin ai anhte a mungdan ginra shagu hkan mai byin ai made mi law law hkai nna, dut ai rai yang grai akyu jaw ai kan bau magam bungli langai mung rai nga ai ngu gahtap nna, n’gun jaw dat n’ngai law.
Ka Lajang ai – Mama Rose Angeline Maran Nang Doi
Myitkyina, RVC Ginjaw Rung


text:
Pranwan Ladaw Laban 23, 2018 (B) Karai Kasang a Mungga
Chyum Mungga Daw I - Esaia 35: 4- 7;
Chyum Mungga Daw II - Yawhan 2: 1- 5;
Kabu Gara ai Shiga - Marku 7: 31- 37
Anhte a hkum hkrang na mi, na ngu ai ni gaw anhte a hkrum hkrang hte shing gan mung kan lapran matut mahkai ya ai matut mahkai lam ni rai nga ai. Mu lu shangun ai mi madaw kun, shing nrai na lu shangun ai na madaw kun, gara madaw she grau ahkyak nga ai ngu nna tsun daw dan na matu chyawm gaw yak la nga ai.
Anhte na la lai wa sai kabu gara ai shiga hta na masha wa gaw na lahpang nna, ma-a ai masha wa rai nga ai. Shi a hkum tha byin nga ai nhkum tsup ai masa hpe mung shi atsawm sha chye nga ai masa rai nga ai. Na lahpang ai masha ni gaw ga mung ma-a ma ai, nchye shaga ma ai nga nna mung tsun ma ai, hpa majaw nga yang masha ni tsun shaga ai ga ni hpe nna yu ai majaw gara hku nsen shapraw na mung shanhte nchye ma ai re nga ai. Dai re majaw ndai chyum laika na na lahpang ai masha wa mung Madu Yesu hpang de shi hkrai sit sa nna shi hta byin nga ai lam ni hpe tsun sang lang dan nna, garum hpyi na matu pyi shi n galaw lu nga ai, shi hpe tsawra ai, shi a mabyin hpe myit tau matsan dum ai masha nkau mi madaw, shi hpe Madu Yesu hpang de woi sa wa nna lata mara ya na matu sa hpyi nem ya ai, nga nna ja chyum mungga hta mu lu nga ga ai. Madu Yesu mung shi hpe shawa hpawng kaw nna shaga shapraw mat wa nna tsi shamai ya lai wa ai. Shi a na na wa hkra shamai ya ai zawn, asan sha tsun shaga lu hkra mung Madu Yesu tsin shamai dat ya ai lam kabu gara ai shiga hte na lu saga ai rai nga ai.
Tsawra ai nu wa hpu nau ni, Madu Yesu hta tsawra mastan dum lama ai myit masin rawng nga ai ngu ai lam gaw anhte a matu hpa mau shara nrai nga ai. Anhte myit dum ra na lam gaw ndai na lahpang ai masha wa zawn sha, anhte hkum shagu mung nhkum ntsup ai ra rawng ning ra ai prat masa hte nga lai wa ai ni, hkrum lai wa yu ai ni hkrai rai ga ai ngu ai lam rai nga ai. Anhte hta byin ai lam gaw ndai na lahpang ai masha wa zawn hkum hkrang hte seng ai mi, na ni nkaja ai masa gaw rai yang she rai na ga ai, grau nna Wenyi hte seng ai mi na ni nkaja ai masa she rai nga ga ai. Anhte hkum shagu kashin kamun sacramentu hpe garai nhkam la lu shi ai aten hta anhte mung wenyi hte seng ai na lahpang ai ni anhte rai ga ai. Makam masham ngu ai chyeju kum hpa garai nlu la ai masa aten rai nga ai. Na lahpang ai masha gaw kaga masha ni tsun shaga ai ga ni hpe nna lu ai, shi hkum nan mung tsun shaga lam nlu galaw nga ai masa zawn sha, kashin gamun sacramentu nhkam la lu shi ai anhte makam masham kum hpa mung nhkam la lu shi ga ai majaw, Karai Kasang anhte hpe tsun shaga ai ga ni hpe anhte nna lu ga ai hte anhte hkum nan mung Karai Kasang hpe anhte tsun shaga ra ai masa hte hkrak tsun shaga nchye ga ai rai nga ai.
Makam masha ngu ai gaw Karai Kasang jaw ya ai chyeju kum hpa kaba rai nga ai rai tim, madat na la lu ai kaw nna hkam la lu ai lam rai nga ai. Na la lu ai kaw nna ngu ai rai tim hkum hkrang hte seng ai na hta shang wa ai nsen hpe tsun ai nrai, kashin kamun hkam la ai shaloi lu la ai chyeju kum hpa hku nna lu la ai makam masha rai nga ai. Grau nna Missa hkungga nawng ya nga ga ai shaloi makam masham na hte madat hkam la lu na ahkaw hkang law law anhte lu la nga ga ai. Missa hkungga hta makam masha hpe na madat la lu na nam bat langai ngu na lam gaw ja chyum mungga ni hpe atsawm sha madat hkam la ai lam re ngu ai hpe anhte myit dum ra ga ai. Dai zawn sha makam masha hpe na madat la lu mai ai ahkaw ahkang kaba ni law law mung Missa hkungga hte nga nga mali ai, ga shadawn, mungga htawn ngu ai hpang na anhte a makam masha hpe shapraw shaleng ai Credo mahkawn, bai kaga nawku mahkawn ni, akyu hpyi ga ni, grau nna missa hkungga akyu hpyi ga daju ni rai nga ai. Anhte kam sham ai lam hpe anhte a akyu hpyi ga ni hku nna shaleng shapraw ga ai mung rai nga ai.
Raai tim mung tsawra ai nu wa hpu nau ni, makam masham ngu ai gaw, Karai Kasang hpe anhte tsun shaga ra ai, tsun shaga gying ai masa hte anhte tsun shaga lu ai lam ni nnga ding sa, shi Madu hpe nawku daw jau ra ai masa hte hkrak anhte nawku daw jau ai lam ni n galaw lu ding sa gaw, anhte a makam masha n hkum tsup shi ai ngu ra na rai nga ai. Nawku hpung a nawku daw jau ai lam hta mung ahkyak ai yaw shada ai lam kaba lahkawng rawng nga mali ai, nam bat langai ngu na hta nawku daw jau ai lam ngu ai gaw makam masha hpe sharin shaga ya ai, lahkawng ngu na hta, nawku daw jau ai lam gaw Karai Kasang hpe shakawn shagrau ai lam galaw lu na matu htap htuk ai ga si ga nagau ni hpe jaw ya ai lam rai nga ai. Madu Karai Kasang shi a lam hte seng nna shing gyim masha ni hpe shi hpaw tsun dan ai lam ni hpe anhte ga si ni hte shi hpe bai tsun ai lam gaw anhte a nawku daw jau ai lam nan rai nga ai. Grau chye na hkra bai tsun ga nga yang, ga shadawn nawku daw jau ai lam hta anhte Karai Kasang hpe chyeju dum chye htang ai lam galaw ga ai ngu ai shaloi, anhte hpe Karai Kasang shi jaw ya sai, jaw ya nga ai, jaw ya ai na shaman chyeju hkum tsum hpa hpe, anhte shi Madu hpe bai tsun shapraw dan ga ai rai nga ai. Kabu gara ai shiga hta Madu Yesu shi galaw lai wa sai mai kaja ai lam ni hpe bai ka matsing nna Madu hpe shakawn shagrau ai lam galaw ai, gashadawn Madu Yesu myi kyaw ai ni hpe mi mu shangun ai, na lahpang ai wa hpe na bai na shangun ai, ngu ai lam ni rai nga ai.
Bai ga shadawn langai mi gaw, missa hkungga daju daw masum akyu hpyi ga hta, “Wa Karai Kasang e, nang chyoi pra nga ndai rai nna, nga yawng nga pra ai shakawn kung dawn ai hte gying dan nga ndai, anhte a mdu hkrsitu a marang e chyoi pra ai wenyi a atsam hte nang Madu nlang hte hpe asak jaw nna shachyoi shapra ya ndai” nga ai akyu hpyi ga hpe mu lu nga ga ai. Karai Kasang gaw chyoi pra san seng ai lam a npawt daju, asak Madu re ngu ai lam hpe shi Madu Karai Kasang hkum nan hpaw tsun dan ai lam ni a majaw anhte chye ga ai rai nga ai. Ndai shi hpaw tsun malang dan ai teng man ai lam ni hpe bai tsun nna shi Madu hpe anhte shakawn shagrau ai, Shi Madu hpaw shaleng ya lai wa sai shi a mung sung lam ni, hpung shingn kang hte seng ai lam ni, shi Madu galaw ya lai wa sai lam ni hpe akyu hpyi ga shatai nna shi Madu hpe bai tsun nga ai lam ni rai nga ai. Dai re ai majaw, Madu Karai Kasang shi a lam hte seng nna shing gyim masha ni hpe shi hpaw tsun dan ai lam ni hpe anhte ga si ni hte shi hpe bai tsun ai lam gaw anhte a nawku daw jau ai lam re ngu nna tsun ai rai nga ai. Shakawn kung dawn ga ni mung maren sha rai nga ai, ga shadawn Shakawn kung dawn 146: 6-7 hta “shi gaw sum sing lamu hte gin ding aga, nammukdara hte dai hta rawng marawng a hpan wa ning sang rai nga ai, shi gaw htani htana sadi sahka adung nga ai, nni nkri hkrum ai ni hpe shi tara dara ya wu ai, hku hku hkrum ai ni hpe lu sha sha hpa jaw ya wu ai” nga ai. Ndai shakawn kung dawn ga ni mahkra gaw Karai Kasang shi a lam hpe hpaw tsun dan ai lam ni rai nga ai zawn anhte a akyu hpyi ga nan mung rai nga ai.
Hkrak nga yang Madu Karai Kasang shi kade daram mai kaja, hkyik hkam nga ai, shi Madu galaw ai magam bungli ni gaw kade mau hpa rai nga ai, ngu ai lam hpe anhte shing gyim masha hku nna shi Madu hpe tsun shadum la ra shara nra nga ai. Raitim mung anhte shing gyim masha ni shada da kanawn mazum nga ga masa hta pyi, shada da galaw ai mai kaja ai lam ni hpe tsun shagrau ai lam galaw chye ga ai. Ga shadawn manang langai ngai shi dum a ntsa de shaga na shat daw jaw ai rai yang, shi shadu kachyawng da ai shat maw shat mai malu masha ni kade mu ai lam tsun shakawn chye ga ai rai nga ai. Karai Kasang gaw anhte a matu lam magup hta kaja dik ai masa galaw ya ai. Shi a lam hte seng nna shi Madu hpaw malang tsun shapraw dan ai lam ni hpe bai tsun shapraw nna shi Madu hpe nawku daw jau ai lam galaw ai gaw kaja dik ai nawku daw jau lam rai nga ai zawn, shi Madu hpang de anhte akyu hpyi sit shang ga ai shaloi mung anhte tsun gying tsun ang ai ga si ni tsun lang nna akyu hpyi ai lam gaw kaja dik ai akyu hpyi ga rai nga na rai nga ai. Dai re ai majaw shi Madu hpaw malang tsun shapraw dan nga ai shi a mai kaja ai mung sung lam ni hpe anhte na la lu u ga, kabu gara ai shiga hta na na lahpang ai masha wa a na hpe Madu Yesu tsi shamai ya ai zawn anhte a makam masham na ni hpe mung shi Madu shamai ya na anhte ra nga ga ai.
Akyu hpyi saga: Wa Karai Kasang e, nang gaw hkye hkrang la ai chyeju hte na a kasha shatai la ai asak ning sang anhte hpe kum hpa jaw ya nit dai, Madu Yesu hpe kam sham ai ni gaw shut hpyit mara a lit hta na lawt lu nna nhtum nwoi sali wunli hkam la lu na matu, nang tsawra ai kasha ni anhte hpe n gaw nwoi ai myit hte yu lajang shamai shatsai ya rit anhte a Madu hkristu a marang e hpyi nem nga ga ai.AMEN.
Fr.Bernard Dashi Tang Ji


text:
时间:2018-07-13 17:49:30 来源:德宏团结报
Miwa mung suthpm pati ningdo 13 ginjo salang rapdo nambat 4 lang hkumra zuphpong ko nna rai wa yang, myit rum Kyang Ze Myin madung malai tai ai Miwa mung suthpom pati masha ni go, Miwa mung alak nsam rong ai hpong shingra masa go maden zinghka hkrat wa ai lam hta, n hpa go hpong shingra masa, ganing rai nna hpong shingra masa go maden ai hte ganing re pati go maden hkrat wa, pati hpe ganing di nna go maden hkrat wa na ngu ai machye machyang lam hpe jasung shachyung la lu, pati gon hkang mungdan gon hkang hkrat wa na ningnan ai mahkrum madup ni ga- hkyin dumdin la lu, “Lam masum myit masa mungga”a ahkyak myit jasat shabyin shatai la sai. “Lam masum myit masa mungga” a a- hkyak myit jasat go Ma Hke Si Le Lin masa, Mau Ze Tung myit jasat, Din Shau Hpyin tara gamung hpe hton matut ai hte sha- rot zinghka hkrat wa ai rai nna, ya prat na mungkan hte Miwa mung a sharot zing- hka lai shai wa nna pati hte mungdan mu htam bungli hta ningnan ai lajin lam ni nga wa ai hpe shadan dan lu sai majo, pati go maden lam shangang shakang gram sharai, anhte mungdan hpong shingra masa sharai gaja la ai hte sharot zinghka hkrat wa ai ko na gamung laknak re, Miwa mung suthpom pati masha ni a zai nyan akri re, pati hpung ni aten na na hkan lang hkrat wa ra ai lam madun myit jasat re. “Lam masum myit masa mungga” hpe teng tup galo du ai go, anhte a pati shabyin dat na npot nhpang, mungdan up hkang hkrat wa na nhpot n hpang nan rai nga ai. (Bai matut hti ga)
(Gale ai Maji Htu Lung)


text:
Mani hpawt, Laiza makau Ban Dawng Yang KIA Dung (18) a shawnglam post lahkawng hpe laja lana gap gasat zing ai Myen asuya dap ni hpe KIA ni bawm hte dai hpawt matai htang dat sai.
Buga aten jahpawt hkying 9 daram e KIA ni yen ya ai shara de shang wa ai Myen hpyen ni hpe remote bawm mali hte hkap dep ai hta, si hkala law na re lam KIA shawnglam shiga tsun ai.
Ndai zawn machyi hkrum ai majaw pawt nna Myen ni gaw grupyin na KIA dap ni hpe aten tsawm ra mi na hkra laknak kaba ni gap sharu bun ai lam, chye lu ai.
Ya ten bai zim mat ai raitim hpyen masa shaja hkat ai madang tsaw nga dingyang re lam chye lu ai.
Myen hpyendap gaw Myitkyina-Manmaw mawdaw lam a sinna, Nam San Yang a lawu (pa) de nga ai KIA dap ni mahkra tsepkawp ye jasan kau na ‘hpyen majan masing’ galaw nga ai re lam, KIA salang ni tsun ai. Ya ten, Myitkyina, Manmaw hkan na hpyen n-gun kaba hpe dai shara ni de htu tawn sai lam, matut chye lu ai.
KIO/KIA gaw ya lung wa ai mung shawa asuya hte mung masa jahta na madung dat na re ai hta, maga mi de asuya dap ni a htu gasat ai lam hpe mung shingla mat na re lam, KIA salang ni tsun ai.


text:
Hugawng Pa pat maw, ja maw ni hta byin ai majan a majaw chyat rawng ai hpyen yen mungshawa 400 jan hpe mani, June 6, hta nawku hpung ni Danai de woi shale la lu sai re.
Shanhte gaw Nambyu, Namhkam hte Pat Maw hkan na rai nna seng ang ai Myen asuya ahkaw ahkang lu ni hpe jahkrup nna ya na zawn shale la lu ai re lam, nawku hpung shiga lawk tsun ai re.
Ya na zawn hpyen yen ni hpe Danai de woi shapraw ai hta, Myen hpyen ni gaw “Hkingmang daju a matsun hte maren” nga nna lam shara mali kaw mungchying masat hte arai sawk jep ai lam ni galaw nga ai hpe chye lu ai.
Ndai lam hte seng nna Jinghpaw mungdaw hkringmang daju Dr. Hkyet Awng hpe san yu ai shaloi, ‘dai shiga na nna shi mau ai lam, dai zawn hpyen yen ni hpe sawk jep na matu shi matsun ai lam n nga ai’ nga nna nawku hpung shiga lawk hku matut chye lu ai Ya na zawn, jam jau let hpyen hprawng wa ai mung shawa ni hpe hkrup mara hkap jep ai lam gaw n galaw ging ai amu re nga nna mungdaw asuya salang ni lapran tsun garu nga ai hpe matut chye lu ai.
Ledo lam ntsa majan ginra hte deng 3 daram sha gang ai, Danai hte deng 10 tsan ai Kawng Ra (Nawng Lung) mare masha ma hkra gaw mani Danai de hprawng yen nga sai re.
June praw 3 ya shani kaw nna KIA Dung 14 ginra kata Myen hpyen ni htu wa ai majaw laja lana majan ni shani shagu ngu na byin nga ai re. Lisu pyitusit hte Sam Hkyeng pyitusit ni mung Myen asuya dap maga shanglawm ai lam chye lu ai.
Ndai ten Myen hpyen nbungli ni gaw ja maw, pat maw ni hta laika jahkrat nna June 15 ya shani hpang jahtum maw ginra na masha ma hkra pru na matu matsun sai. N pru jang KIA ngu masat na re lam sadi jaw tawn ai re.
Ya zawn Danai de kalang bai majan kaba wa nga ten, Myen hpyendap gaw matut mahkai phone line yawng ngu na pat da ai lam, MPT sha loi kaja ai lam, ginra masha ni tsun ai re.


text:
Jinghpaw Mungdaw masha ni mu mayu ai, Jinghpaw pati pawng gahkyin ai lam hpe aten galu jahkrup wa sai hpang, 'Jinghpaw Mungdaw Pati (KSP)' n’nan a mying hte de a dawnghkawn, dazik ni hpe dai ni August 11 ya shani labau shang myit hkrum shagrin lu sai re.
Kachin Democratic Party KDP, Kachin State Democracy Party KSDP, Kachin National Congress KNC hte Unity and Democracy Party of Kachin State UDPKS pati mali hpe dawm kau nhtawm Kachin State Party kata yawng langai sha hte mungdaw a matu mungmasa bungli galaw sa wa na hpe myit hkrum ai lam rai nga ai.
KSP ngu ai pati ningnan a dawnghkawn nsam kumla gaw, ‘ahkyeng ahpraw lamu nsam ntsa Jinghpaw mungdaw sumla atsit hte kap’ hku nna myit hkrum da sai re.
Wunpawng Amyusha Mungbawng Rapdaw WMR a mungshawa dat kasa marai 17 komiti a lam shading woi awn jahkrup ya ai npu, August praw 1 pati mali zuphpawng kaw tinang pati ni hpe tsepkawp dawm kau nhtawm amying shingteng ningnan hte pati kaba hpaw shabawn sa wa na matu myit hkrum sai hte maren, dai ni galaw sa wa ai re.
Ndai zawn, labau shang pati mali pawng gahkyin kau nna Jinghpaw Mungdaw Pati n’nan hpaw wa lu ai hte seng nna mung shawa sanglang dan ai lamang hpe kade n na yang galaw na lam chye lu ai.
Jinghpaw pati ni pawng hpawm lam hpe 2014 kaw nna shakut wa ai raitim, n lu pawng ai sha kadai mung kadai chye ai hku 2015 ra lata poi shang ai kaw tinang mungmasha a madi shadaw me n lu, hkrat sum wa sai re.
Dai mahkrum madup hpe sharin na nna, 2018 January 13 ya shani hta gaw shawng n’nan KDP, KSDP hte KNC pati masum gaw, pawng hpawm na myit hkrum ai lam MOU ga sadi hpe sen htu hpang wa sai re. Dai hpang pawng hpawm pati mying hpe ‘Kachin National Congress Party, KNCP’ ngu na myit hkrum da ai hpe February 20 ya shani, shiga dap ni de sanglang sai re.
Raitim, Jinghpaw pati pawng hpawm lam hte seng nna, WMR woi awn ai hte April 10 ya shani Myitkyina Manau Wang e galaw ai mungshawa zuphpawng kaba hta Manau Shadung pati (UDPKS) bai pati pawng hpawm hpung de shang wa ai re.
WMR a mungshawa dat kasa malawm 17 Komiti a woi awn jahkrup ya ai hte maren, ya dai ni gaw labau shang pati pawng hpawm mying hpe ‘Kachin State Party’ ngu masat hpaw lu ai lam rai nga ai.
Labau shang, Jinghpaw pati ni ‘Kachin State Party’ hta chyawm
Jinghpaw Mungdaw masha ni mu mayu ai, Jinghpaw pati pawng gahkyin ai lam hpe aten galu jahkrup wa sai hpang, 'Jinghpaw Mungdaw Pati (KSP)' n’nan a mying hte de a dawnghkawn, dazik ni hpe dai ni August 11 ya shani labau shang myit hkrum shagrin lu sai re.


text:
Shaning
Ningnan Hta N-gun la na Mungga
Jan a npu e amu ningnan n nga ai nga nna Hpaji Ningli Laika ka ai wa tsun ai (Hpaji Ningli Laika
1:9). Hpa lachyum rai ta? Shinggyim masha ni a shamu shamawt asak hkrung ai lam hta kaga mi alak alai rai byin yu ai lam n
nga ga ai. Byin pru nga ai lam ni yawng gaw lai sai aten hta byin pru lai wa ga sai ni sha re, ngu ai lachyum re. Shaning
ningnan gaw anhte kade e mung n du, n shang, n kabye ga ai aten ladaw langai mi rai nga ai. Hpa baw byin pru wa na tau nna
kadai n chye lu ai teng ai. Rai ti mung, n chye lu ai dai aten de shang wa ai shaloi, tau nna hkrit tsang kahpra, myit shamu
shamawt na lam n nga na re.
Hpa wa mi hkrum hkra wa tim, myit pu ba ai lam, myit ru tsang ai lam
hte gawng run gawng kya wa ai aten hta atsam ningnan kahtap nna jaw nga ai Karai Wa nga nga ai hpe dum ga. Shi hpe ala nga
ai ni gaw kalang zawn ram prat pra nna, n-gun ningnan, singkaw ningnan hte kalang bai rawt pyen lung wa na re nga ai (Esaia
40:31).
Lahta na zawn n-gun ningnan la lu na matu gaw masha ningnan shawng tai
ra nga ga ai. Shinggyim masha yawng gaw Adam tawt lai ai mara a majaw yubak kap ai ni rai sa ga ai. Satan a ga madat ai shi
a kashu kasha ni rai mat sa ga ai. Masha dingsa rai mat wa sa ga ai. Ngarai de sa wa ai ni rai sa ga ai. Tinang hkum
tinang dai Ngarai kaw nna gara hku nna mung n mai hkye la sai ni rai sa ga ai. Tim, dai zawn re ai anhte hpe masha ningnan
shatai la na matu, Hkristu du sa nna, yubak a shabrai hpe Shi a asai hte tsep kawp wa kau ya sai. Hkristu hpe kam ai ni gaw,
makam masham a marang e hkye hkrang la hkrum nna masha ningnan bai tai wa sai. Shi a asai hta ningnan bai shangai nhtawm masha
ningnan tai lu ai re (2 Kor. 5:17; Ehpesu 2:8-10; Titu 3:5, 6).
Masha ningnan tai sai ni gaw Hkristu a marang e asak sumdam ningnan hta
lam ningnan hkawm lu sai. Dai zawn hkawm lu na atsam mung Karai Wa nan shaman ya nga ai (Roma 6:4; Heb. 10:20).
Asak hkrung lam ningnan hta, atsam ningnan hte hkawm sa nga ai ni a myit
mada ai lam gaw hpa rai ta? Ndai mungkan ga na n grin ai arai ni kun? N rai na re, lani mi na aten hta Karai Wa e nan ningnan
bai hpan tawn hpan da na htani htana grin na mungdan rai nga ai (Shingran 21:4). Dai rai yang anhte gaw ndai mungkan hta satsam
hte malet, nhprang manam sha rai nga ga ai hpe dum nna matut asak hkrung na ahkyak nga ai (Hebre 11:13). Laning mi jat nna
asak hkrung lu na ahkaw ahkang gaw, sumsing na anhte a Kawa hpe masha law law mu chye wa lu u ga, makau grup yin e nga
ai ni hpe kaja ai nhtoi htoi ya na matu ahkaw ahkang kaba rai nga ai hpe mung n malap ga (Mahte 5:16). Ndai lam ni hpe dum
nna n-gun dating let shaning ningnan de shang wa ga.
Pangmu Zau


text:
Shanhpyi laika labau sawk ai kahpu kawa ni hpe shawng nnan hkungga jaw dat ai. Moi shawng de anhte Wunhpawng sha ni shanhpyi laika
Laika Ngau
Karai Kasang Jaw Da Ai Mungdan Hpe Hkapla Mit Ni?
Daining 2018, January 10 ya shani, Jinghpaw mungdaw nhtoi akyu hpyi hpawng Myitkyina Muklum kaw galaw ai shaloi, Wajau Rev. Fr. Dr. Yung Wa
Shanglawt Rawtmalan Prat Hkrunlam Mahkrum Madup
Nwai Shing-ran Ga (Epilogue) Ka ai- JJ Lum Dau Ninghtang dinglik masam maram yu dat yang Myen mungh ting nah rawtmalan wuhpung ni the
KIO Hte KIO Hpung Shang Masha
Kachin Independence Organization (KIO) hte KIO party hpung shang masha ngu byin wa ai lam hpe ngai mu mada ai made shaleng dat nngai.
Dum ai hte Rap, Dum ai hte Kap
Ga baw ndai mu ai hte rau, mani hpa zawn rai sai nhten! Rai ti mung atsawm sumru yu yang, lachyum dan dawng na
Anhte Amyusha Ni a Laili Laika Madang Tsaw Wa Rawt Wa Ra Nga Saga Ai
Mungkan ntsa hta amyu lakung langai mi dan hkung n’na grin nga lu na matu dai amyu gaw shi a laili laika hte htunghking
Nam Shan Lapu Pu Noi Mayu? Hkrum ai Zawn Rai Wa Sai Kun?
Myen hpyendap gaw shanhte maja woi galaw ai npawt nhpang gaw da ai mungdan tara ni hpe May shata hta mung shawa a madi
Amyu Sha Mying Hpe Kaning Ngu Na?
Jinghpaw ngu ai mying hpe kadai shamying ya ai; galoi shamying ai; kadai chye lu ai rai. Chyingtawt hpaw nna pru wa ai majaw,
“KACHIN” ngu ai gara kaw nna byin pru wa ai kun? Nang chye nni?
Daini anhte Jinghpaw Wunpawng Amyu sha ni ( Kachin ) nga ai nsen na ai kaw nna gaw, tinang hpe tsun ai re ngu


text:
(Ndai bat mitup gaw NZ mung dan hta Maori ni a laika ga masat bat re)
Mungkan hta ndum shami mat mat wa ai amyu ni lawlaw wa rai nga ai,tinang a lamu ga ni mat mat n-na masha ni ndum ai sha gayau mat wa let ndai mung kan hta n-dan dawng mat wa lu ai amyu ni law law wa rai nga ai, gasha dawn u.s mung dan na red indian masha ni zawn re .
Dai hte maren ndai NZ mung dan a jau man rai nga ai Maori myu sha ni mung shan hte a Aotearoa ngu ai mungdan hpe shamat kau ai amyu ni rai nga ai.hpa majaw shan hte ni tinang a mying shing teng hpe sha mat kau wa nga a ta, Maori ni gaw nz mung dan hta shawng nga ai amyu ni re , lai wa sai ten shan hte a makam gaw nat jaw re lai li lai ka nlu ai hpang daw de sasa na sara ni lai ka galaw ya ai majaw lai ka lu ai ni re,
Maori ni gaw mung kan hkalim ai(sha u ing) lam hpe chye ai amyu ni re,bai na shan hte ni gaw tinang a labau ni hpe ngup ga hte tsun galen hkrat wa ma ai ,bai shan hte gaw hpun sum la tawk ai lam hta grai sharawng ma ai, tinang a gaji gawoi ni a lau ni hpe dai tawk da ai hpun sum la ni hpe yu let chye ma ai, Marae ngu ai dum nta ni hta amyu htung hkring hte sen gai lam ni hpe tsun ja hta ma ai .dai marae nta gaw anhte j.w nta hte loi bung ai galu yang re rai nga ai ,dai marae nta ni hpe grai shagrau hkung ga ma ai htunghkring poi zawn re ni hpe dai shara hta ga law ma ai.
Tsa ban 19 hpang daw de gaw European masha ni shang bang wa ai kawn shan hte a lamu ga ni hpe si mani ai ladat hte zing la hkrum sai. masha sai gayau mat wa ai hte ahkaw ahkang ni hkrat sum mat ai .dai zawn shning lawlaw ndum shani majoi nga pyaw shalai kau ma ai dai hpang Maori ni hte shan hpraw ni sha da gasat ga la hkat ai hpang 1840 feb 6 ya hta Waitangi ngu ai shara hta lahkawng ma ga na masha gaba ni ta mast htu let sha zim kau ma ai.Dai gashaka laika gaw a tsawm sha lachyum byan da ai lam nga ai maori ni gaw english ni hpe dai ni du hkra shan hte ni a lamu ga hpe masu la da ai ngu hkam la da ma ai, bai nz mung dan hpe english ni up hkang na lam hpe myit hkrum ta masat htu da ma ai ,
english ni gaw shan hte hpe pyaw pyaw tawn da ma ai dai lam ni hta shanhte gaw pyaw taw nga mat ai .Rai tim dai ni maori myu sha ni gaw shan hte a lam ni hpe bai nhtang gaw gap nga ma sai amyu htung hkring lai li laka ni hpe gaw sha rawt da lu ma sai ,asuya mung shan hte hpe shgrau sha tsaw da ma ai , maori ga hpe mung dan a no.2 rung ga hku jai lang ai maori laika hpe subjet langai hku sharin ai shan hte a lak san dakkasu ni nga ai hte mungdan a amyu sha mahkawn hpe maori hku mahkawn ngut jang she english hku mahkawn ai .parliament hta Maori party gaw no.6 kaw rai nga ai.
Dai ni shing gyim ahkaw ahkang hpring nga ai mung dan na lamu ga ma du ni ndai zawn re simani ai ladat hte dawn hkrum nga ai ,masha gaw pyaw jang yawng hpe malap kau wa ai baw remaori ni mung shan hte majoi nga shalai ai ma jaw shan hte a shing teng amying hpe shamat kau sai re , dai ni anhte j.w shani mung ga ra de du mat wa na kun myit yu hpa rai nga ai , nlaw nla re ai hte masha ni a la pran mahkoi wa nmat wa na kun? dai ni j.w shani gaw satan a zing ri ai lam ma jaw anhte hta rawt malan mayu ai myit naw rawng nga ai lama na sim sa ngwi pyaw wa yanggara hku rai wa sa na kun? du na ten hpe myit shing ran let shakut shaja sa wa ngu yawng hpe ga saw dat ai rai.
Hpaji byeng ya a npawt gaw karai kasang rai nga ai, jinghpaw wunpawng shani yawng hpaji lamhta kung hpan wa mu ga .
စကၤာပူကေန ကရာေတးေရႊတံဆိပ္ယူၿပီးျပန္လာတဲ့ Kachin
4 weeks ago


text:
Saturday, September 3, 2011
KIA,Masat (3) Dapdung ginra hta gasat gala byin
KIA, Masat (5) Dapba npu, masat (3) Dapdung ginra hta 3 September 2011 (Mashang) ya shani Myen Asuya, Hpyendap rau gasat gala byin ai lam chye lu ai. Kanpaiti – Waimaw lam, Mukchyik mare hte Lamyang mare lapran kaw Waimaw muklum kaw nna lung wa ai Myen Asuya, hpyenhpung hpe jahpawt hkying 8:00am grup-yin hta KIA, masat (3) dapdung na hpyenla ni hkap gasat ai lam chye lu ai. Daihta, Myen Asuya, hpyenla marai (1) si hkrum ai hte nkau mi hkala hkrum ai lam mung chye lu ga ai.
Bai, shana daw hkying 5:30 pm ten kaw nna 6:00pm ten lamang hta mung Myitkyina – Laiza mawdaw lam, Shew Nyau Pin mare hte Garayang mare lapran na Madasawn (View Point) ngu ai shara hta KIA, masat (3) Dapdung na hpyenhpung ni hte Myen Asuya a hpyendap hkum na hpyenhpung ni rau hkrum katut gaphkat ai lam chye lu ai. Dai majan hta, Myen Asuya, hpyenla marai (4) si hkrum ai hte marai (7) hkala nba hkrum ai lam chye lu ga ai. KIA Hpyenla ni maga de laga hkala nba, si hkrum ai lam hpa n nga ai hpe mung chye lu ai.
Posted by malihku at 11:37:00 PM
Subscribe to: Post Comments (Atom)


text:
European Union, EU kaw nna Myen asuya a MPC, simsa lam gawgap dap hpe gumhpraw garum nga ai lam ndai shata March 31 hta asak htum sai hte, jahkring sana re lam ‘EU’ maigan matut mahkai hte shimlam ningbaw Federica Mogherini a tsun shaga ahkang lu ‘Maja Kocijancic’ tsun ai.“EU kaw nna MPC hpe tara shang garum ai myit hkrum ga sadi gaw ya asak htum wa sai re majaw March 31 hta jahkring kau sana re”
MPC hpe 2012 hta Myen gumsan magam Slg. Thein Sein ahkang jaw ai hte Munghpawm Hkringmang Slg. Awng Min woi awn ai hte gaw de hpang wa ai re.
Simsa lam jahkrup bungli ni hta jai lang ai gumhpraw law malawng hpe EU garum nga ai rai nna, ya ten du hkra Euro wan 8.7 (USD 9.8 million) MPC hpe garum jaw sai lam, EU a lai wa sai ndau hta mu lu ai.
EU hku nna MPC hpe garum ai lam dawm kau ai raitim, du wa na asuya ningnan hte jahkrup nna matut garum mat wa na re lam tsun ai.
Bai nna asuya ningnan hta MPC hpe NLD ningbaw Slg.jan Aung San Su Kyi nan yu reng mat wa na re lam NLD dinggrin salang, Slg. Win Hting tsun ai.


text:
Dai hpawt hkying 5 grupyin e Myen hpyen hpung Dapnu Masat 99 hpe Pangsai (Kyukok) mare makau Wunpawng Mungdan Shanglawt Hpyendap, KIA Dap 36 ni bawm hte hkap gasat dat sai re.
Lahta Sam mung KIA Dapba 6 ginra kata, asuya Dapnu 99 hpyen hpung gaw Munggu de rawt na matu Pangsai na pru ai hte gate makau, Namba Tek mare hta bawm langai hkap kapaw gasat dat ai re nga, Dapba 6 hpyendu langai KNG Jinghpaw Shiga Dap de tsun shateng ai.
Bawm kapaw ngut ai hpang, matut manoi gap hkat ai lam kaga n nga ai lam chye lu ai.
Asuya hpyenla ni mare de sinat gap bun ai hta, Namba Tek mare masha, Miwa amyusha Yo Gya Shin hkala hkrum nna, ya ten htingbu Miwa mung Mangshi tsirung e du nga sai lam, sagawn chye lu ai.
Bawm kapaw ai hta asuya dap maga hkala nba kade hkrum ai lam n chye shi ai hte, ya ten shanhte Munggu de matut lai mat ai lam chye lu ai.
Lai wa sai February 26 hta KIA Dapba 6 hpe Lahta Sam mung e tara shang hpaw jat ai hpang, Myen asuya hpyen n-gun 2,000 jan Munggu ginra hta htu tawn ai re.


text:
Lahta Sam mung Mung Baw, Man Nawng Ya mare makau hta KIA Dung 37 maga MHH mungshawa hpyen hpung ni lawm nna, Myen asuya dap hte dai hpawt hkying 9 daram kaw nna aten kadun gap hkat wa sai re.
Gap hkat wa ai mabyin hpe Wunpawng Mungdan Shanglawt Hpyendap KIA Dapba 6, lit nga hpyendu langai Jinghpaw Shiga Dap KNG de ya na zawn tsun ai.
“Dai Mung Baw, Man Nawng Ya ngu ai shara anhte Dung 37 ni nga hkawm nga yang dai Sam dap (RCSS/SSA) ni anhte gara de nga yang gara de hkan nga rai na sinat ni gap shangoi hkawm rai. Myen gaw dai ni hte rau rau nga hkawm rai. Anhte de na ni gaw hka sa ja nga na marai 3 lai bang wa ai hte Myen dap ni lapran kaw shang rai nna anhte ni hpe hkap shachyut gap rai na kachyi mi sinat gap shangoi hkat ai. Anhte de na ni gaw hpa n ra ai. Dai na de bai du wa sai.”
KIA kaw nna asuya dap ni hte ding dung Sam dap (RCSS/SSA) ni gaw hpyen masa hku nna rau shamu shamawt hkawm nga ai lam tsun taw tim, Sam dap (RCSS/SSA) ningbaw Yawd Serk gaw shanhte RCSS hte asuya dap ni hpyen masa rau ganawn ai lam n nga ai nga mani Htai mung Chiang Mai kaw galaw ai EAO (NCA simsa lam sen htu ai hpung) chyawm tari zuphpawng hta Jinghpaw Shiga Dap KNG hpe tsun wa sai re.
Ya ten ‘Wa’ mung UWSA Pang Sang ginjaw hta KIO mung shanglawm ai NCA lekmat n htu ai Miwa ga jarit jung amyusha rawt malan hpung 7 mung mani March 26 kaw nna zuphpawng galaw nga ma ai re.


text:
DUNG (36) GINRA HPUNG GAN KAHTAWNG KAW GASAT
Labels: Jinghpaw Mung Shiga
1 comments:
- Anonymous said...
-
comment gaw nrai tim shiga langai jaw mayu ai
June 19,2012 shani hta Namti mare nga dumsu rem ai shara kaw Gurkha lahkawng a si mang hpe mu la ai , mabyin gaw dumsu rem na matu sa mat wa ai ma hte kawa nta du wa ten raitim ndu wa ai majaw hkan tam yu yang kawa hpe gaw nhtu hte galun sat nna kasha ma la kasha 9 ning hpe gaw du manat sat ai lam mu mada lu ai ya du hkra masha sat ai wa hpe nlu sagawn shi ai , lit lu ai ni tam sagawn nga dingyang re lam Namti mare masha langai kaw na shiga lu la ai.Ndai gurkha la wa gaw myen la langai , Rahkaing la langai mi hte myit npyaw hkat ai lam nga ai hpe mung na chye lu ai .ya ten dai rahkaing la wa gaw hprawng mat wa sia lam mung na lu ai .
- June 20, 2012 at 1:28 PM


text:
Madung Shamyet Shanat Chyum Ga
(Mahte Laika 1:18-25); (Luka Laika 2:1-2; 4:16-30)
“Tsawra ai hpu nau ni, dai ning kalang bai anhte Hkrisamat hkam la lu sai. Ndai shata gaw, amu mung grai kyin dut nga ai aten nan re. Mungkan a du hkra ladaw mung, grai katsi pyaw nna, myit hta kabu pyaw nga ai aten re. Tinang galaw ai sut masa gambum ni hpe ginchyum dat nna amyat garan la ai, nsi nai si, ja mam, namsi namsaw mangai shu la ai, dusat yam nga, sagu bai nam, u, wa mayat maya law htam ai aten mung re. Ramma ni mung ‘nja nja nra nra’ sha nga nna, tinang a shawang myit kaba shingjawng ai aten re.
Ndai aten hta mungkan masha ni law law wa tinang kadai re, Shi kadai rai nga ai, shanhte kadai rai nga ma ai hpe dawdan la na aten mung rai nga ai. Ningrai kadai mung, tinang a kamhpa na, tsawra na, sut su na, chyechyang na, lawt wa na, Madu hpe tam la, lata la nga ai aten re. Raitim, shangai wa sai Yesu gaw, kadai rai nga ai hpe anhte n chye kau ai sha, yup su sun rai shaning shagu Hkrisamat hpe galaw nga ga ai. Dai majaw, Yesu gaw Mungkan a Madu, Ngwipyaw ai Du Hkristu rai nga ai hpe, daining na Hkrisamat hta jawm myit yu n-gun la sa wa ga.”
1. Yesu shangai wa ai gaw, Mungkan e kaba dik ai Atsam Marai langai hpe shadan dan ai re
Yesu shangai wa ai lam gaw, mungkan a kaba dik ai daru magam atsam marai (power) hpe gumlang kau na matu, rai nga ai. Yesu shangai ai aten na mungkan hpe ga-up sha nga ai atsam kaba langai gaw Roma Hkawseng Magam Augustu wa a uphkang ai lam rai nga ai. Shi hte shanhte Roma ni a uphkang lai sa hte dip gamyet da nga ai re.
Ya, Palestina mung gaw, Suri mungdaw kata na Herod hkawhkam wa up sha nga ai mungdan langai rai nga ai. Roma hkawseng uphkang masa lam gaw, mungkan kasu gabrawng n nga hkra, zim brep rai, shanhte a simsa lam hpe mahkyu da nga malu ai. Dai hpe Latin ga hta, ‘Pax Romana’ nga ai. Hpa majaw nga yang, ‘hpyen laba lai hte jahkrit dip kamyet shama nna, simsa lam hpe gawgap ai lai, rai nga ai. Dai majaw, Roma hkawseng mungdan ni a kata ‘tsepkawp simsa ai lam’ nga ai. Hpa majaw nga yang, shanhte hpe kadai mung n lu gumlang kau ma ai majaw re.
Raitim, tengman lam, ngwipyaw ai lam hte ‘Orderly System—Htung tara lai’ n nga ai nga Chyum ninghkrin William Barclay htai dan nga ai. Dai majaw, Roma hkawseng mungdan kata e yubak lam hkrai pri rai nga ai. Dai lam ni gaw, hkawseng magam ni a masha sat ai lam, ga shadawn--Herod hkawhkam gaw n tara ai hku ‘hkanse kawn’ hta sha ai lam, hkawseng magam wa hpe nawku ai htung hte Karai Kasang hpe gumlang ai lam ni, grai sawng wa ai.
Yuda masha ni kata hta mung, Karai Kasang kata hkawhkam, hkinjawng, reng ai amyu nga nna gumrawng nga timung, ‘sagu hpyi hpun ai bainam zawn, n’tsa e mahkaw hprwi, npu e hka lwi’ nga ai hte maren, Karai Kasang hpe shanhte a arawng aya hte awu asin di kau manu ai. Chyoipra dum ai, san seng dum ai, hkik dum ai, chye dum ai, ja dum ai, n hkru n kaja ai myit hte sha ga-up nga ai. Grau sawng ai gaw, shanhte a yubak hpe pi shanhte n mu, n dum, n chye mat hkra, rai mat wa sai. Yesu shangai wa ai gaw, Shi a amyu hpe tinang a yubak mara kaw nna, hkyehkrang la na matu rai nga ai.
Mungkan a arawng aya lam a majaw, anhte a Mungmasa dukaba ni, hpung sara kaba ni, tinang yubak lu ai n dum ai sha, nga nga ga ai. Tinang a yubak lam ni hpe n dum n chye nna, asak hkrung nga ai lam gaw, hkrat sum na ninghpang kaba rai nga ai lam hpe, Amerikan Hpung-up sara kaba Hans Finzel wa ka da ai. Anhte a marin marit ai myit, law hpa ai myit hte arawng aya tam ai myit jasat ni a majaw, yubak hta lup nga ai Yuda masha Roma hkawseng ni a matu mung, Yesu gaw yubak kaw na shalawt ya na shangai wa sai.
Yesu shangai wa ai gaw, mungkan a atsam marai yawng hta grau ai kaba dik ai atsam langai hpe shadan dan nga ai. Yesu gaw yubak kaw nna hkyehkrang la ai wa, hkyehkrang lam a Madu Shi nan rai nga ai. Kadai Roma ni, Germany ni a atsam marai snr mungkan a daru magam atsam marai (power) mung, hkyehkrang la lu ai power hte yubak kaw na shalawt ya lu ai power n nga ai. Anhte ni ndai kaba dik ai hkyehkrang la ai power langai hpe, dai ni nan hkam la na matu rai nga ai law. Ndai atsam marai gaw, masha wa hpe jahten sharun ai atsam marai n re, masha hpe hkye la ai atsam marai she, rai nga ai.
2. Yesu shangai wa ai gaw Myit Masin Tingnyang kata Hkaw dung na matu re
Yesu shangai wa ai lam gaw, shinggyim masha ni a myit masin tingnyang hta ‘hkaw dung’ na matu hte mungkan a hkawhkam majing rai nga ai hpe madun dan nga ai. Mahte gaw ‘Yesu gaw Yuda ni a hkawhkam majing’ re lam hte ‘Yuda ni a ningbaw kaba majing’ rai nga ai lam hpe, ahkyak gawak nna madi madun nga ai. Sara kaba Hanson gaw ndai hpe ‘Du’ nga nna, lang da ai gaw Yuda ni hkikhkam ai, hkawhkam, du, ningbaw ningla ni law law nga lai wa sai hpe bai myitdum shangun ai.
Dai ni gaw hkikhkam ai ja, sutgan, hpyendap kaba, magam tingnyang hta dung nna, up na lam htum mat sai. Ndai aten, Yuda ni shanhte a hkawhkam tingnyang shamat kau nna, Roma hpyen gumshem ni a npu e mayam yam nga ai ten re. Dai majaw shanhte a npu e hkrit tsang hpa, hku hku hpang gara ai, matsan mayan ai, machyi makaw ai, jahten labye re lam ni, n kam n sham ai lam ni, matsan chyaren re ai lam ni, ana ahkya zinli amyu myu re ai ni hkrai pri, rai nga ai. Dai majaw, shanhte myit mada ai ‘Meshia gaw Roma uphkang lai hte Romma hkawseng magam ni hpe gumlang kau na Dawi Hkawhkam zawn hpyen ni hpe gumlang kau na share shagan wa’ rai na hpe nan, myit mada ala nga ai re.
Yesu gaw masha myit masin kata uphkang ai hkawhkam majing she rai nga ai. Dai rai, Yesu shanu ai tingnyang gaw, Hkawhkam Herod a hkikhkak ai hkawhkam hkaw hta n re. Herod gaw marin marit lawhpa nna ladu lai n’tsen ai myit jasat rawng ai wa re. Dai majaw, Herod hkawhkam gaw asak kaba magang, Yuda ni hpe zingri sat magang rai wa sai nga nna, labau hta mu lu ai. Herod Hkawhkam a myit masin hta, Yesu hkaw dung na malai, shi a law hpa ai hte marin marit ai n ju n dawng manawn masham ai, mungkan a myit hte hkrai, hpring chyat rai nga ai.
Arawng aya hte mungkan a lam ni hkrai hpring shara la ai myit masin hta, Yesu shara la na shara n nga mat sai. Yuda, Hparashe hte Saduke, Laika Ka Sara ni mung, tinang a arawng aya hpe chyu sha myitlawm, tinggyeng ga-up nga ai. Dai rai, Yesu ngu ai gaw shanhte a matu ‘lachyum n nga ai gasi kaman nan’ rai mat ai. Shanhte a myit masin hta mung ‘ngai’ ngu ai tinggyeng myit sha, shara la mat ai majaw, Yesu hkaw dung n mai mat ai. Raitim, mungkan hkawhkam, shangai wa sai Yesu a lagaw npu taw na, uphkang hkam ai Magu Hpaji rawng ai ni gaw, Yesu hpe nawku daw jau ai hte reng grau dik ai sutgan ni hte sak jaw lu masai.
Bai, Yesu gaw wenyi hta matsan mayan hkrum nna, Shi hpe tam nga ai ni, Shi hpe marit let myit masin shajin chyinghka hpaw ala nga ai ni a matu, rai nga ai. Sagu rem ai ni a myit masin hta Karai Kasang a mungga dik wa sai. Karai Kasang hpe ala nga ai, tengman lam hpe kadai n sawn ya tim galaw nga ai ni a myit masin gaw, ‘Yesu hkawhkam a Tingnyang’ nan rai nga ai. Mungkan hta kaba dik ai shut lam gaw, Karai Kasang hpe chye tim, kamsham wa sai raitim, shingdu tawn kau ai lam re nga, Karai masa ninghkrin langai tsun ai.
Mungkan mungdan ni Mungkan a hkawhkam tingnyang gashun hkat nna gasat si htum lai wa masai. Ga shadawn-- Greek Hkawhkam Alexander The Great mung mungkan ting hpe gasat la nna shi a hkawhkam tingnyang hta hkaw dung let hkrat sum mat wa sai. Raitim, Yesu gaw Mungkan masha ni a myit masin hta hkaw dung ai Htani Htana Hkawhkam nan rai nga ai. Anhte yawng gaw hkawhkam lu nga ga ai. Nang kadai hpe hkaw dung shangun na rai ta? Mungkan masha ni gaw tinang a lagaw lata, myi, na, bawnu, hkum hkrang ni hpe madung shamyet shanat nna magam shachyen nga ai re.
Yesu chyu sha myit masin hte amu galaw nga ai re. Shinggyim masha ni gaw masha a madang, manu hpe shanhte myit jasat, myit masin, myit n sam hpe shen yu nna she dawdan chye ai. Yesu gaw yubak masha hpe hkyen la nna ngwipyaw ai hpe shaman ya ai. Anhte hte arau nga ai htani htana myit masin Hkawhkam nan rai nga ai.
3. Yesu shangai wa ai gaw, shi a Mungdan Lam hpe ndau ai lam re
Yesu shangai wa ai lam gaw Shi madu ai Mungdan rai nga ai lam hpe ndau ai lam re. Shinggyim masha ni madu tawn ai-- n-gun ja dik ai Roma ni uphkang da ai mungkan de snr Yuda ni zawn nawn ai Karai Kasang hte shanhte a Hkawhkam mungdan de sa du ai Manam snr Chyasam langai n re.
Bai, n hkru lam, marin marit ai lam, lawhpa nna yubak hpring ai mungkan de Shi hte seng ai hku nna sa shangai wa ai mung n re. Kawa Karai Kasang a matsun hte maren, shangun dat ai majaw sha, kam tim n kam tim aming shaprai jahkring sa nga ai mung n re. Mungkan masha ni nau myit mada shara n nga nna, tsadan a mayam npu kaw nga ai mungkan masha ni hpe hkye la na, sa du shachyen ya ai sha mung n re. Shawng na Karai Kasang a yaw shatawng shada ai masing hte maren, Karai Kasang gaw, kasha Yesu hku nna, Shi madu ai mungkan de sa du ai lam, she re.
Ndai hpe Rev. Doctor Ola Hanson gaw, ‘Madu sharawng awng ai shaning hkaw dan na matu’ nga, Luka 4:19 hta ka gale da nga ai. Ndai Chyum ga gaw Ga Shaka Dingsa Prat na Jubili Shaning hte lachyum bung pre ai lam nga ai. (Jawjau Laika 25) Ndai hta Karai Kasang gaw, shalawt ai wa, hka shaprai shangun ai wa, lamu ga madu, mayam madu Shi nan rai nga ai hpe mu lu ai. Dai hta n-ga, nai mam, malu masha jaw sha ai mung Karai Kasang nan rai nga ai lam, Karai masa hpe mu lu ai.
Ya, Yesu shangai wa ai lam gaw, Jubili Karai masa hta grau ai lam hpe dum ra ai. Yesu shangai wa ai lam gaw mungkan ‘Nga Yawng Nga Pra ni a Madu’ majing gaw Shi nan rai nga ai majaw, anhte tinang nta buga mungdan de wa ai zawn, Shi a ga de wa ai she re. Dai majaw, Shi ra ai hku Shi a nta buga hte shi a masha ni a matu amu galaw na lam, rai nga ai.
Shi hku nna, shalawt mayu yang shalawt na, machyi shamai mayu yang machyi shamai na, si ai ni hpe sharawt mayu yang sharawt na, nat shaden kau na, nbung laru hpe daru na, myikyaw ai ni hpe shamai ya na, ngwipyaw ai lam hpe jaw na, ngu ai lam ni hpe kamsham ai ni snr n kamsham ai ni hpe Karai Kasang a hpung shingkang, Shi a mungdan re lam hpe ndau na matu ‘kumla’ madun dan ai lam mung, rai nga ai.
Grau nna, Tsi du (Doctor) Luka gaw Mahte hte n bung ai hku nna, Yesu shangai wa ai lam hpe grai dam lada ai hku htawng dan ya nga ai. Dai gaw Yesu shangai sa wa ai gaw-- sai, hpaji madang, ru sai, num, la n gin hka ai sha ‘shi sharawng awng ai masha ni hta’ nga ai ‘ga’ gaw ‘shi sharawng awng ai mungkan masha ni yawng’ hta ngu ai lachyum re. Ndai ga gaw, Yesu gaw Mungkan ting Mungkan masha yawng a madu rai nga ai hpe madi madun ya ai re. Ndai lam gaw, Mungkan ndai a Madu majing gaw Yesu nan rai nga ai lam re. Dinghta shinggyim masha ni chyawm gaw, mungkan hpe arawng aya, sutgan hte lai baw hkum sumhpa hte madu na shakut nga ai re.
Bai, tsadan mung lai ladat law law hte Mungkan hpe madu shakut nga ai re. Raitim mungkan a madu majing gaw Yesu nan rai nga ai. Dai hpe myitdum let anhte shada da mara raw, garum pawn ba, gawgap sharawt hkat let, Madu Yesu ngu ai Madu langai a woi awn ai npu e taw nga let, kahkyin gumdin nga nna, Madu Yesu gaw hkawhkam Madu Dukaba majing rai nga nna, ndai Ninggawn Tawa hte Mungkan ting gaw Yesu uphkang nga ai shaning rai nga ai hpe jawm kabu ndau, hkap la, hkan sa nga na, rai nga mali ai law.
Shingrai, ndai mungkan hta mungkan a ‘yubak atsam marai (power)’ hpe dang kau lu ai atsam kaba gaw du wa sai re. Dai atsam kaba gaw shangai wa ai Yesu hta mu lu ai hte yubak hpe shalawt kau ya sai. Kaning re ai mungkan a atsam marai (power) mung yubak kaw na dat dat kau ya lu ai atsam marai (power) n nga ai hta n ga, yubak shabyin dat ya ai lam hkrai, rai nga ai. Ndai daru magam atsam marai ningja (power) hte shangai wa ai Yesu gaw, myit masin kata hkaw dung ai Hkawhkam rai nga ai.
Dai re ai majaw, anhte mungkan masha ni hpe hkyehkrang la ai Yesu a amu gaw, "myit masin sasana magam" nan rai nga ai. Mungkan masha ni a matu alak mi shangai sa wa ai Yesu gaw Shi uphkang nga ai lam hpe, ndau nga ai re.
“Tsawra ai hpunau ni e...ndai Hkrisamat Aten hta anhte yawng mungkan a Madu majing gaw Yesu rai nga ai hte, ngwipyaw ai Du nan rai nga ai hpe dum nga let, kamsham ai hte ngwipyaw chyeju hkam la lu u ga law.”
Laika ka ai wa Shawng Htoi gaw Nawng Nang Jinghpaw Wunpawng Chyum Hkawlik e sharin sara langai hku galaw nga ai wa re.


text:
时间:2018-03-08 10:42:54 来源:德宏团结报
Sinhuashe Bekyin shata 3 pro 3 ya shiga Myit mang langai hte ta jom gindun nna prat lak ningnan de shang wa, nsi ningnan shalat shapro. Htoi gabrim ai labau lara hkom hkrat wa, myit hkrum tik tik re hte gumrong gumtsa htung go mung masa bongban rapdo ni a mu madung lahkong rai nga ai, ndai ahkyak dik ai labau nhtoi hta:Miwa mung mungchying sha mung masa bongban rapdo ningdo 13 lang mungdan ting na salang rapdo nambat 1 lang zuphpong go pro 3 ya shana de mungchying sha zuphpong htingnu gaba hta hpo hpong dat sai.
Mung masa bongban rapdo ningdo 12 lang mungdan ting na salang raodo dinggrin salang rapdo ni hku nna zuphpong gaba de magam mu tang shana dan sai:Tang shana ai hta, lai wa sai ningdo na mu bungli nsi ni ginchyum, ginjo pati a nambat 19 lang zuphpong a atsam sharin achyin la na hpe mung masa alit gaba shatai hkrat wa nna, Miwa mung nsam rong ai hpong shingra masa myit jasat go maden hkrat wa na hpe mung masa bongban rapdo ni a dinghkung magam shatai nhtom, Miwa mung nsam rong ai hpong shingra masa sharot zinghka hkrat wa na hpe go yong a mung masa myit jasat do hpun shatai ra ai nga madun shapro sai.
Zuphpong hta du ra ai salang ni go 2158 rai nna, hkrak du ai go 2149 re majo, dodan da ai masha jahpan hta hko sai.
Mungdan ting na mung masa bongban rapdo ningdo 13 nambat 1 lang zuphpong tingnyang up hpung dinggrin mu gun tingnyang up Wang Yang, Jang Hkyin Li, Li Hkyi Pau, Hpabala.Gelelanggye, Tung Gyen Hua, Wang Gang, Ho Hu Hua, Lu Jang Gung, Wang Jin Wui, Ma Byau, Chin Shau Gong, Leng Jin Yin go tingnyang up pinra hta sa dung ma ai.
Pati hte asuya woion ningbo Si Gyin Hpyin, Li Hke Hkyang, Jang De Kyang, Yi Jin Shen, Jang Gau Li, Li Jan Shu,Wang Hu Lin, Jau Le ji, Han Jin re ni mung tingnyang up pinra hta sa dung nna zuphpong hpe sa hkalum lom ma ai.
Shana de hkying 3 hta, Wang Yang zuphpong hpo ga tsun dat ai hte, yong rot tsap nna, Miwa mung gumsan mungdan mahkon jom hkon rai masai.


text:
Manmaw ginwang Manje e num kasha lahkawng hpe roi rip jahten da nna, ya ma manga a kanu hpe matut masu woi hprawng ai la langai hpe ahkyak la rim ya na matu garum hpyi ai majaw Pat Jasan Hpung ni garum ya sai re.
Namti, Lambraw Yang PJS hku nna, Manje (Mansi) mare masha Slg. Kyaik Sai, asak (53) hpe shi woi hprawng ai num hte rau, Wanleng lam Mayan Pang Hka, hka hku tingnyin sun dabang kaw na August 26 hta sa tam lu rim la ai rai nga ai.
Dai la wa hpe PJS rung e san jep yu ai shaloi, “ma manga a kanu hpe woi hprawng ai wa Slg. Kyaik Sai gaw lai sai ten hta Manje (Mansi) kaw Jinghpaw num kasha lahkawng hpe jahten roi rip da ai hpe chye lu ai lam”, shi hpe san jep ai PJS malawm Slg. Thomas Nhkang, Jinghpaw Shiga Dap KNG de tsun ai.
Madu wa naw nga ai ma kanu hpe woi hprawng ai Slg. Kyaik Sai hpe, dai num a nga shara Manje (Mansi), Kawng Ra lawk de woi mat wa nhtawm seng ang ai mare salang wa a lata de August 27 ya shani wa ap sai lam, PJS ni tsun ai.
N tara masha wa a madu jan gashun ai Slg. Kyaik Sai hpe ahkyak la ya na matu seng ang ai asuya balik ni hpe shiga shana ai raitim hpa n galaw ai majaw, shinggyim nauna masa hte Lambraw Yang PJS hpung garum ai re lam chye lu ai.


text:
Jawm Lang Ga Laika- Wunpawng Laika
Nation Building hta ahkyak htum magam bungli langai gaw Jawm Lang ai Aga (Common Language) hte Jawm Lang ai Laika (Sh) Sinwa Laika re. Ndai masa hpe Dr. Ola Hanson gaw atsawm sha chye na wu ai hpe mu lu ai.
Dr. Hanson aq shawng e du nga sai Sasana sara Dr. Cushing hte William Roberts ni gaw myen alphabet lang nna Jinghpaw Laika galaw ya sai. Hpa majaw nga yang dai aten hta laika lu sai Kayin, Mun, hte Sam ni a laika gaw myen alphabet (Pali & Sanskrit) hte ka da ai hkrai rai nga ai. Anhte kaw sasana sa a ni mung Kayin amyu sha ni law law rai nga ma ai. Dai majaw shawng nnan myen laika hkum hku nna Jinghpaw Laika galaw ya masai.
Dai rai tim Sara Kaba Hanson bai du wa ai shaloi gaw myen laika hku nna Jinghpaw Wunpawng sha ni aq lam n mai ka ai law law mu hkrup u ai. Dai hte maren lani mi hta Amyu Langai Mungdan Langai hku nga pra sa wa na matu Myen Laika hku n re sha Roman Alphabet lang let Yawng jawm lang na laika Kachin Language hpe galaw ya sai.
1895 ning hta Jinghpaw Laika galaw ya ai shani gaw Kachin Nation Building gaw gap ai lam aq npawt nhpang gaw de da ya sai hte myen amyu ni hte san san re ai amyu re lam myit masin, hte minla jahkaq ya sai.
1920 hta ka da ai Missionary Pioneers Among the Kachins nga ai laika hta “A Nation Born In A Day!” Mungdan Langai shangai chyinghkai wa na hpe myihtoi htoi nna ka da ai. Dai re ai majaw 1924 ning hta Rev. Lahpai Zau Tu, Hpaji Du Maran Robin ni woi awn nna Jinghpaw Wunpawng Sha ni hte Myen Amyu Sha ni hpe san san up hkang na matu hte Homerule (Madu Uphkang Mung) jaw na matu English kaw sa hpyi sai. Aga langai, Htunghkring langai hta myit hkrum ai lam aq mahtai re. Kachin Nation Building Npawt Nhpang hkrang pru wa sai. Jawm lang ai Laika (Sinwa laika) a matu mung masa myit hpaw wa ai lam rai nga ai.
Lai wa sai aten hta Duwa Htingbai Naw Awn mung Sinwa laika galaw na matu myit grai jasu lai wa sai. Sinwa ngu ai lachyum gaw Hkaq Sinwa ngu ai kaw na sa ai. Hkaq Sinwa ngu ai gaw Mare ting ja lu ai hka singgat hpe tsun ai. Mare ting jaq la mai ai hkahtung hpe tsun ai. Laika kanu hpung mi kaw na sha tinang sha, tinang manang a ga hte mai ka na matu ngu mayu ai rai nga ai. Rawang ga n chye ai wa mung, Sinwa laika a majaw Rawang laika hpe atsawm sha lu hti na matu re. Tsun mayu ai gaw Sinwa Laika shing nrai Jawm lang gaq laika, shing n rai Wunpawng Laika hpe yawng jawm lang yang Zaiwa ga chye yang Zaiwa laika alak mi n sharin ra sai. Shaga ai aga nbung tim Laika langai sha hpe jawm lang ai lam rai nga ai.
Ndai Sinwa laika hte seng nna Ningbaw Kaba Maran Brang Seng hpe Duwa Htingbai Naw Awn tsun dan nna, Ningbaw Kaba Brang Seng gaw gasi, gangau hte seng nna janmau lu da ai Dr. Maran Laq Raw hpe lit jaw nhtawn America na American linguists marai 6, Dr. Laq Raw hte rai yang marai sanit jawm galaw nna Hanson Jinghpaw laika hpe prat dep laika masa The International Phonetic Alphabet (IPA) hte jahkum shatsup nna Sinwa Laika shing n rai Wunpawng Laika hpe galaw sai.
Dai hpang Rev. Dr. Maran Ja Gun mung ndai bungli hta shanglawm let Buga de nga ai Htunghking myit su Salang ni law law hte bawng jahkrup na Hanson a Laika hpe jahkum shatsup let Wunpawng Laika (sh) Sinwa Laika hpe aten jaw let woi awn sai.
Ndai Wunpawng laika a matu PanK3 font hpe mung gyin shalat da sai. Ndai laika hpe Wunpawng Bawsang yawng jahkum nhtawm tang madung let 2001 March shata hta Jinghpaw Wunpawng amyu sha ni nga ai shara shagu hkan jai lang lu na matu Wunpawng laika sara tai wunkat hpe Mai Ja Yang mare, Sara Tai Hpaji Shalat Jawng kaw galaw lai wa sai. Bawsang shagu na htunghking hta woi awn ai ni, Ginjaw Hpaji Dap hte Ginwang Ginjaw shagu na hpaji du ni yawng hte Nawku hpung shagu na hpung a ningbaw ningla ni, ramma ni law law sa du sharin hkam la sai. Ndai wunkat hpe Dr. Maran Laq raw hte Rev. Dr. Maran Ja Gun ni woi awn sharin ya sai.
Ndai Wunkat de sa wa ai Myitkyina mare na kasa ni jawn ai mawdaw Hilux gaw Loije Mare du hkyen ai shaloi dagup mat nna Tatkone Mare nga ai Salang Nhkum Hka gaw asak sum lai wa sai. Masha marai 10 jan hkalaq nbaq hkrum lai wa sai. Ndai wunkat hta sharin hkam la nga ai ni yawng mung Buga shara law law de sa du let sharin ya ai lam galaw lai wa sai. Nawng Nang Chyum Jawng htaq mung sara Lazing Tu, Rev. Ja Gun ni woi awn nna aja awaq sharin lai wa sai.
Raitimung, dai aten na mung masa mabyin hte anhte Jinghpaw Wunpawng sha ni a lapran dawdan let shagrin ya na daru magam ahkan aya lu ai (Supreme Power) wuhpung n nga ai majaw anhte Jinghpaw Wupawng sha ni Baw Sang shagu jawm lang yang mai kaja dik Sinwa laika/Wunpawng laika gaw asak n hkrung mat sai.
Lama na ndai Wunpawng Laika hpe asak lu jahkrung jai lang ai rai yang, nsen nem, tsaw atsawm sha chye hti mat na re. Grau nna dai ni pra wa ai brang ram, hkawn ram ni a matu nsen jaw jaw, lachyum hte hkrak chye hti mat na re. Dai hte maren kaga bawsang ni aq aga, laika hte seng nna aga sha sharin ra sana, alak mi laika san san n sharin ra na re. Ya gaw jawm lang ai Sinwa/Wunpawng Laika n nga ai majaw aga mung sharin ra, laika mung sharin ra rai nga ga ai.
Dai ni ta tut bai hkrang shapraw yang n hpang hkrat shi na nhten? Dr. Maran Ja Gun gaw shi si wan a aten du hkra ndai bungli kaba hpe matut nna galaw na hpe grai myit katu shakut lai wa sai. Dai hte maren Linguistic hte Ph.D lu ai ni, Master ngut ai ni, Anthropology hta Master ngut ai ni anhte amyu htaq grai nga wa sai. Dai re ai majaw tinang amyu, tinang a mungdan ngang grin let shanglawt ai amyu tai na matu ndai magam bungli gaw ya jang ta tut hkrang shapraw ra ai magam bungli langai mi rai nga ai.
Daini na aten Kachin Nation Building hkrun lam hta Jinghpaw Wunpawng sha ni yawng Myusha dawnghkawn, Myusha mahkawn ni hpe amyu sha yawng jawm lang, masat masa galaw ai zawn amyu sha yawng kahkyin gumdin lu na matu ndai jawm lang ai laika Sinwa/Wunpawng laika hpe asak jahkrung na grai ahkyak nga ga ai law.
Palawng Naw Tawng.


text:
时间:2017-03-25 10:34:00 来源:德宏团结报
Do gaji shi Mu bungli asat tara tot lai ai hpe ari jo ai lam
№113 Pati hpongchyom lit gun masha ni mu bungli htam galo hkrat wa ai hta lit n la shing nrai gon lajang n du rai nna, lawu de na masa langai hta wa hkra nna, pati, mungdan hte mungchying sha ni a kyu ara hpe sum gaba hkrum shangun ai rai jang, tengtok lit la masha hte lit gun ningbo masha ni hpe go, sadi ga jo shing nra na-du sadi ga jo ai ari jo na. Sum gaba hkrum mat shangun ai hpe go, pati hpung tara na aya dom kau ya, pati n shparo kau ai yu maram ai ari jo shing nrai pati jahpan shapro kau ya ai ari jo na:
1.Pati hte mungdan ai madun tara hte dodan hparan ton ai hton shana nna hkan shatup hkrat wa shangun ai lam n nga, hkan shatup sa wa ai lam n hkan jep shadut, shing nrai pati hte mungdan ai madun tara hte dodan hparan ton ai lam shingle ai dodan chyashut la shapro ai.
2.Madu ginra, madu rungdap, madu runghkrang hte madu dap hpung ko dan dan leng leng rai nna pati a gamung majing, lam yan majing, tara ganu majing, mahkrum madup majing, lajin majing shing nrai pati hte mungdan a madun tara hte dodan hparan ton ai hpe ninghkap ai.
№114 Pati hpongchyom ni ja ai tara hte pati gon lajang lit n hkan sa wa shing nrai ja ai tara hte pati gon lajang shatang n du nna, na-du ai hku jahten shayom kau hkrum shing nrai na-du ai n gaja lam shabyin dat ai rai jang, teingtok lit la masha hte lit gun masha ni hpe go, sadi ga jo shing nrai na-du sadi ga jo ai ari jo na. Masa na-du ai hpe go, pati hpung tara na aya dom kau ya shing nrai pati n shapro kau ai yu maram ai ari jo na.


text:
Africa Mungdan, Zinbabwi de shaning shagun, South Calorilina, United Medodist Church kaw nna, sasana magam sa galaw shakut nga ma ai hta,Wunpawng shayi rai nga ai, Srm. Maran Kai Nang mung,shanglawm sa garum nga ai lam chye lu ai.Srm. Maran Kai Nang gaw, Nutritionist langai rai nna, South calorina, Nutrition Department kaw , bungli gaba galaw nga ai re hte,Shi gaw, Sara Kaba Rev: Maran Yaw a kasha re hpe mung chye lu ai.Shi hte rau, Mr. Alton Euwing ( Hospital Administrative), Rev. Gery, Mr. Howard Agnew, hpung ni gaw, Zinbabwi na, matsan masha ni hpe tsi lajang ai, tsi rung kaw ra nga ai,arung arai ni hpe sa lajang na matu sa du ai re lam hpe mung chye lu ai. Zimbabwi kaw na masha ni a a-sak gaw,galu dik htum 35 ning re ai lam hte, mung dan masha 4 hta na, marai langai ,(4:1) gaw, AIDS ana byin nga ma ai nga nna, Srm. M.Kai Nang, Kachin Today de tsun ai. “ Mungdan grai matsan ai majaw gaw, shanhte hkai ai, hkai nu, nai tong hta lai nna, hpa sha na n-nga ai, masha malawng maga hte AIDS a majaw kanu kawa nlu mat sai ma ni gaw, Old Mutari sasana wang e sha kam hpa nna, nga ai re” nga nna mung, shi matut tsun dan ai.Sasana kaw nna, yu bau da ai, dai ma ni hpe laika atan tsan 5 du hkra sha ,sharin ya lu nna,dai hpang gaw, shanhte hkrai shanhte tam sha nna, asak 35 ning du hkra asak hkrung lu ma ai re hpe mung chye lu ai.Ndai zawn rai,kaga amyu sha ni a lapran e, magrau grang let,mayank mahkak ni hpe,garum shingtau lawm nga ai , Srm.Maran Kai Nang gaw, “ anhte Wunpawng amyu sha ni a shawnglam hta dai zawn n-byin hkra, ya kaw nna, grai shadi, maja ra na re”, nga nna shi a myit tsan ai lam hpe, Kachin Today de tsun wa ai.
K T G Na shaw da ai re.


text:
时间:2017-11-26 16:35:32 来源:德宏团结报
Shana yuptung e, Ma Hka go mare de tsa sa lu hkru la nna, ndi nda rai nta bai nhtang shang wa ra ai. Shi go nta makau ko du wa jang,“Ngai Ma Hka nang sai lu… Nang sai lu…”nga ai mahkon hkon nna shang wa ra ai.
Ma Hka chyinghka lam ko shang wa hkyem nga yang, chyinghka gadun ko ahtu nna, ga ko“Buk”nga hkra galau to mat sai. Shi tsam mari lu rot tsap nna:“Ning nu! E ningnu……”ngu nna gade maron yu tim, gadai nhtan ya nga ai. Mahka grai na hkra masop yang she dodap na wan dat sumri mu masop nu ai, wan gang shatu dat nhtom, yup gok de du she nhkyeng hkra wa lagu yu yang, madu jan apyo sha yup to nga ai. Madu jan go Ma Hka shaga ai na chyalu re, shi nkam htan ya nga ai.
Ma Hka go palong ninghpu hkrai hkrai re pyi n ro kau ai, madu jan a makau ko galeng bang wa sai, chyinghkring yup gok gok yang, nta pyi ganan wa ai zon nga hkra yup gok gok bang wa sai. Bai madu jan go, Ma Hka tsa bat hkrai wa wa nga n dang hkam ai majo, bunghkum hta la nna yupku lago de bo shayon nna yup mat sai. Jahpot nhtoi mahka yang, madu jan shana tup yup shakrang kau sai majo, kan chyabung mat nna, grai ngoi galu ai nsa hpe lasi nuk she lom hkra shamong dat nu ai. Tsa bran wa sai Ma Hka go shi hpe shaga ai zon nga ai mi na dat nna:“Nhpa do oh?”ngu galo gahte san u ai. Madu jan nhkap htan ya ai hta n-ga, sun sun nga ai mi manam pru wa ai majo, masop dat yu yang, madu jan a maidang wa mi chyu she masop hkrup u ai. Shaloi Ma Hka go:“Sa-wa ndang e garot na num mung yo! nga anyam la nna bai gale yup mat sai”. Ma Hka galang mi bai dum pru wa yang, shinggan de jan pyi mai sai, madu jan galoi rot mat wa ai re pyi ndum kau nu ai. Mayu nau hkun wa ai zon nga nna, shat gok na hka gatsi ka-mai gaba mi sa lu kau dat sai, ra ra no nga ai majo, dodap nhtung na dinghkru wa hta sharat yu yang, hting ye sha pyi nrong mat sai. Madu jan ko gumhpro hpyi la nna no sa mari lu na wa rai sam ai ngu tam yu yang, madu jan hpe mung n mu kau nu ai. Shaloi she mare htumpa nta hkungran poi galo ai re shai dat nu ai.
Ma Hka loi agang mat sai dangpai lawai kau, kara mung zong zong rai, zauhkai mung nhkai ai mare htumpa nta de sa wa sai.
Hkungran poi nta ko du wa hkyem jang, chyinghtong lap di la nna anyep gatsut kau, ta hte myi hkyi machyin kau rai shang wa sai. Hkungran poi ko bungli sa galo lom ai ni grai mong jong nga sai. Ma Hka go wudang ko lai shang wa ai hte:“Shawa masha ni ngai Ma Hka bai gaprip to nga sai, chyingbau hte lawan hkap tau la marit!”Nga nna jahtau dat u ai. Dai ko nga ai ni yong shi hpe myi jinghtong rai jom yu la nna, yong mani mat masai, nkau go:“Salang hka wa poi bai shalum sa wa ra ai.”nga nna gahte tsun ai mung rong ma ai. Shat gok ko shat sa shadu lom nga ai madu jan Ma Hka a nsen na dat nna, ndo ya de gagat pru wa ra ai, Ma Hka hpe myi grai gaba hkra hpo shachyen dun let:“Sa -wa nang ndai de nhpa la sha sa ai re ta?”ngu nna share dat jang, Ma Hka mani sai sai rai tsun ai:“Ningnu daihku hkum tsun le, ngai ndu yang poi n byin ai go.”nga kau da nna, dodap de hkre shang mat wa sai.
Dodap ko salang ni sumpum mi dung nga ma ai. Ma Hka shang wa ai mu jang, nhtung maga de hkahku nhko hko kau hkra re dingla langai wa go, myi nda hku Ma Hka hpe hkap yu let tsun ai:“Ma Hka nang daini bai lu yo!”Ma Hka ga dai na jang:“Wa Bok, ngai ganing bai rai wa sa, nga pyi ya she shang wa nga yang.”nga nna gawa Bok hpe ning-hkap u ai. Gawa Bok du lasa she dingkren hkra rai:“Ya shang wa nna she sadi u ngu nga yang!”nnga nna hta dit jang, Ma Hka go:“Um lo, umlo.”nga let gatsi dung mat sai.Ma Hka shara magup asoi yu yang , shi ra sharong ai bo rai nhtung maga de na wan mang makau ko dung nga ai. Shi chyan yu yang n dep nna, gawa Bok a makau ko dung ai salang mi hpe gahte tsun dat sai. Gawa Bok bai na kau nna:“Dai yu dai yu, ya sha tsun nga yang!”ngu jang, dai makau hkan dung nga ai salang ni go:“Wo hta ya mu, shi galoi sha n lu ai ton yu ai. Tsa chyaru mi go shara magup jong nga yang mi, shinggan hkan tam lu yang grau nhtuk ai, ndai ko anhte mu nga yang lu la nu ga.” (Ya na lang bai matut hti ga)
Zimra.(Dem ai:Nhkum Bok)